title: Boete foar Dokkumer (36) dy't stedsgenoat bedrige

maintext:
In man fan 36 jier út Dokkum is woansdei troch de rjochter feroardiele ta in boete fan 375 euro, foar it bedriigjen fan in oare Dokkumer. It giet om in aparte saak; it slachtoffer is yntusken ferstoarn. De bedriging spile twa jier lyn al. De bedriger stie gauris mei syn auto foar it hûs fan it slachtoffer en rôp dan bygelyks dat hy de oare Dokkumer deameitsje soe en syn holle der ôf snije soe.
De 36-jierrige Dokkumer ûntkende woansdei by de rjochter. Neffens him seach it slachtoffer dingen dy't der net wienen, mar in freon fan it slachtoffer hat ek heard wat der barde. De rjochter kaam dêrom dochs ta in feroardieling.


title: Eask jeugddetinsje en tbs foar jonge dy't styfheit deastuts

maintext:
Tsjin de 17-jierrige jonge dy't in desimber ferline jier in 39-jierrige Snitser deastutsen hat, is tongersdei fjirtjin moanne jeugddetinsje en jeugd-tbs easke. De saak waard efter sletten doarren behannele troch de rjochtbank yn Ljouwert. De jonge is de eks-styfsoan fan it slachtoffer. It Iepenbier Ministearje fertinkt de jonge fan deaslach.
It 39-jierrige slachtoffer waard op 14 desimber 2017 by syn wenning oan de Johan Willem Frisostraat yn Snits delstutsen. De man ferstoar dêrnei foar syn wenning. De jonge dieder waard jûns nei ûnder mear in Burgernetoprop oppakt. Dyselde jûn waard ek noch in 16-jierrige freon fan de jonge oppakt.
It Iepenbier Ministearje moat noch beslute oft de freon ek ferfolge wurdt.

fasttext_language: fy


title: Mistfontein Ljouwert pronket wer sûnder snor en teksten

maintext:
De mistfontein by it Ljouwerter stasjon is wer skjin. Op ien fan de twa wite bernehollen wiene in swarte snor en teksten spuite. De gemeente hat dy der tongersdeitemoarn ôfhelle. De dieder is noch net bekend. De gemeente hat oanjefte dien fan it bekladzjen fan de fontein.
It keunstwurk is makke troch de Spaanske keunstner Jaume Plensa en is ien fan de blikfangers fan Kulturele Haadstêd 2018.


title: De Fryske tsjotterfloat hat in nij lid: Janke

maintext:
It is in hege útsûndering, en dochs bart it sneontemiddei: de Fryske tsjotterfloat wurdt útwreide. Janke, sa hjit de nije boat, en se is in behoarlike dame.
Gewoanwei binne sy by stichting de Friese Tjottervloot behoarlik skruten as it giet om sa'n útwreiding fan de float, mar dat leit hjir oars. De stichting tinkt dat it skip in goeie oanfolling wêze sil op de float. Dêrnjonken is Janke in kado fan ien fan de wichtichste famyljes yn de stichting: de famylje Wegener-Sleeswijk. De famylje stie oan de widze fan de Stichting Friese Tjottervloot.
De offisjele oerdracht fan it skip fan de famylje Wegener-Sleeswijk oan de stichting is sneon oan de ein fan de middei.


title: VC Snits ferliest en hâldt striid om finaleplak spannend

maintext:
De froulju fan VC Snits hawwe sneontejûn gjin goede saken dien yn de striid om in plak yn de finale fan de nasjonale follybalkompetysje. De ploech fan Abe Meininger ferlear mei 3-1 fan konkurrint Regio Zwolle. De Snitsers steane, nettsjinsteande de nederlaach, noch wol twadde, it plak dat pleatsing betsjutte soe foar de finale tsjin koprinner Sliedrecht Sport.
Snits wûn de earste set mei 28-26. De twadde set gie mei 25-18 nei de ploech út Zwolle. Dêrnei pakte de thúsklup de tredde en fjirde set mei 25-16 en 25-22.
Snits stiet noch wol twadde, mei ien punt foarsprong op Zwolle. Snein kin in oare konkurrint, Alterno, op likens hichte komme mei Snits, mar dy ploech moat dan wol winne fan Sliedrecht Sport. Woansdei nimt Snits it op tsjin Alterno. Wannear't Snits mei 3-0 of 3-1 wint, is de ploech wis fan de finale.


title: FIDEO: Nije projeksje op Aldehou

maintext:
Op de Aldehou is freed de twadde meartalige fideoprojeksje yn premjêre gien. 'Weagen/Waves/Wellen' is makke troch produsint/muzikant René Duursma, skriuwer/dichter Rodaan al Galidi en animator Antonia Rehnen. By de projeksje wurdt gebrûk makke fan it wurk fan dichter Tsjêbbe Hettinga en bylden út it Frysk Film Archief.
Dit is de twadde projeksje op de Aldehou. Alle kwartalen komt der in nije projeksje.


description: De fermiste Jouster Rens Jouwsma is yn goede sûnens fûn. De Dútske plysje fûn de 57-jierrige Douwsma yn syn auto yn de buert fan Emden. Jouwsma wie sûnt ei

title: Jouster (57) dy't fermist wie is oantroffen yn Dútslân


title: PODCAST: By de kij, 666, bytsje sûpe, weromsjen op Wâldrock

maintext:
WÂLDROOOOCCKKK \m/ It begûn mei in rockfestival, mar waard omdoopt nei in metalfestival. Fan 1.500 nei 12.500 besikers mei de jierren. Mar hoe is it eins ûntstean? Wa binne de gesichten efter dit festival? Wy prate mei de ''founding fathers'' fan it festival om te sjen wat der no eins allegearre barde yn 'e Wâlden. Fan houwerij backstage, de mooglikheid om Metallica te boeken, mei de tsjerke om tafel en it meast legendaryske ein fan it festival.
Dit dogge wy mei Kees Koudstaal, Rinto Bekkema, Jaring de Groot en Willem de Vries.
Op 5 maaie giet it noch ien kear oan! Sjoch foar mear informaasje oer Wâldrock op 5 maaie.


title: Brân yn wenning op It Hearrenfean rap ûnder kontrôle

maintext: Yn in frijsteande wenning mei ynbougaraazje hat sneon oan de ein fan de moarn in koarte, fûle brân west. De wenning stiet oan de Heidemeer. It fjoer siet yn it dak boppe it garaazjediel. De brânwacht wie der mei twa blusweinen en in heechwurkrer by. By de brân kaam in soad reek frij. Omwenners moatte ruten en doarren safolle mooglik ticht hâlde en luchtferfarskingssystemen útskeakelje. Om sawat healwei ienen wie de brân ûnder kontrôle.


title: Ynbrekker falt fan sân meter hichte yn Ljouwert

maintext:
In ynbrekker is moandeitemoarn betiid yn de Nieuwe Oosterstraat yn Ljouwert sa'n sân meter nei beneden fallen doe't de plysje him oanhâlde woe.
De ynbrekker stie yn it raam fan de earste ferdjipping doe't de plysje kaam, mar klom doe op it dak. Dêr ferlear er it lykwicht en foel er nei beneden. De 33-jierrige fertochte is oanhâlden en mei rêchletsel nei it sikehûs yn Ljouwert brocht.


title: Kollum: "Terms of Service"

maintext:
Op dit stuit steane yn myn mailbox in pear berjochten klear dy't ik noch lêze moat. Ik sjoch der net nei út. It giet om nije Terms Of Service and Privacy Policy. En wol foar Twitter, Facebook, Yahoo, Google, PayPal, YouTube en Instagram. Allegearre kamen se yn de ôfrûne twa wiken mei nije dokuminten oer privacy, en it sil gjin tafal wêze dat dit komt koart neidat der in soad te dwaan is oer privacy by Facebook. Dat barde faker, mar it Cambridge Analytica-skandaal wêrby't de gegevens fan 87 miljoen minsken sammele waarden om god knows what mei te dwaan, is fierwei it grutst en slimst. En dat kaam foarige moanne nei bûten.
Wat PayPal en Instagram no wolle wit ik net, mar it Cambridge Analytica-ferhaal giet oer desynformaasje op sosjale media. En dat hâldt my dochs aardich dwaande. Juster kaam it nijs dat de Europeeske Kommisje in EU-brede oanpak wol fan de fersprieding fan nepnijs fia ynternet. Se ha it oer gedrachskoades foar sosjale media en oer betroubere fact checkers.
Punt is dat de EU hjirmei al in kear op syn bek gien is. Se ha in buro optúgd dat pro-Russysk nepnijs oan 'e skandepeal nagelje moast. Dêr waarden ek webloch GeenStijl, de krante De Gelderlander en de stjoerder Radio 1 oanmerke as fersprieders fan nepnijs. No soe dat bêst kinne, want ik ha net checkt wêr't it oer giet, en bin ek net yn steat om yn Ruslân te checken of soks dan nepnijs wêze soe, mar it klinkt net okay. Ophef yn 'e Twadde Keamer wie it gefolch.
Ik tink dat it probleem hjirmei foaral is datst stjoerders fan nepnijs nea tsjinhâlde silst. Ik fyn it tige de fraach oftst dy nije werklikheid feroarje kinst, sûnder datst yn botsing komst mei de frijheid fan de parse of de frijheid fan mieningsutering. Rjochtsje dêr mar ris in buro foar yn, mei gedrachskoades, dy't dy einleaze Terms Of Service and Privacy Policy as útkomst ha.
Hoe diene we dat eartiids? Doe wie de krante in meneer, en dy leauden we. Oft it no de Ljouwerter wie, de Volkskrant of The New York Times - as it der yn stie, dan wie it sa. Doe kamen der mear boarnen by foar ús nijs: de radio kaam en de telefyzje, mei omroppen fan in bepaalde snit. Der wiene gesinnen dy't foar al it nijs it kristlike Friesch Dagblad en de NCRV as boarnen hienen; oaren hienen de sosjalistyske Volkskrant en de VARA. Ik bedoel: op himsels is der net in protte nijs ûnder de sinne. It wie dúdlik dat de VARA read wie; dêr wie it hiele bestean fan dy omrop op boud.
En doe kaam it ynternet, de grutte boarne fan ynformaasje. Iderien hie potinsjeel in miljoenepublyk, en dat is in machtich yts. Elkenien kin in berjocht de wrâld yn stjoere, en holpen troch Facebook kin dat by in gewillich publyk telâne komme. Mar de kwaliteit fan elk berjocht hinget ôf fan twa faktoaren: it berjocht sels én de ôfstjoerder fan it berjocht. Ik bedoel: as in bern brân ropt op strjitte, is de reaksje oars as wannear't in folwoeksen frou dat docht. En dat lêste binne we yn de ôfrûne jierren op ien of oare manier fergetten.
Miskien moat op nijssites en sosjale media-accounts ferplicht in stikje tekst komme oer de eftergrûn, dêr't de smaak fan de ôfstjoerder op stiet, de yngrediïnten. As alle ôfstjoerders dat fermelde, dan kinne wy, de ûntfangers fan berjochten, altyd sjen wat der allegearre yn mjukse is oan kleurstoffen. En sa komt de ferantwurdlikheid foar nepnijs te lizzen dêr't er heart: by de ûntfangers, by ús, konsuminten.
Omrop Fryslân: regionale stjoerder fan Fryslân, nijsredaksje mei in x-oantal meiwurkers, aktyf op radio, telefyzje en ynternet, betelle troch Ryk, Provinsje en de NOS, en mei reklame. Sokssawat.
Sa'n tekst makket mear dúdlik foar elkenien as in EU-buro kin. Of as nije Terms Of Service and Privacy Policy's fan tsientallen kantsjes tekst yn lytse letterkes. Want al dy berjochten yn myn mailbox... ferdwine dochs ongelezen yn it argyf.


title: Plysje hâldt drankrider (52) oan yn Ljouwert

maintext:
De plysje hat sneontemoarn betiid in 52-jierrige automobilist út Ljouwert oanhâlden. De man ried ûnder ynfloed fan alkohol. By de Van Loonstrjitte yn de stêd waard de Ljouwerter oanhâlden en moast er in blaastest ôflizze.
Op it buro blaasde de man 245 ug/l. Hy krige dêrop in strafbeskikking fan 325 euro.


title: FIDEO: Oaljefantsje Mauk yn Wildlands "hiel bysûnder"

maintext:
Haad-bistefersoarger yn Wildlands Wybo Walstra neamt de berte fan it oaljefantsje Mauk "hiel bysûnder". It is de earste berte yn de 'Olifantenvallei' fan it nije park yn Emmen. Troch Walstra, dy't fan Surhústerfean komt, hat it feest ek in Frysk tintsje krigen.
Neffens Walstra is der noch in oaljefantsje op komst by Wildlands. "Wy ferwachtsje dit jier noch ien. Dat kin elk momint dizze maitiid komme."


title: Plysje lit Fryske fertochten yn drugslab-saak foarearst frij

maintext:
De twa Fryske fertochten dy't woansdei oanholden binne nei it ûntmanteljen fan in drugslab yn oanbou yn Aldebiltsyl, binne freed foarearst wer frijlitten. Dat lit plysje East-Brabân witte.
De 29-jierrige bewenner fan de pleats oan de Van Albadawei en de 28-jierrige frou út Ljouwert bliuwe wol fertochten yn de saak. Neffens de plysje hat it frijlitten fan de twa fertochten te krijen mei de swierte fan de fertinking.
In 47-jierrige man út Den Bosch en in 57-jierrige ynwenner fan Middelbeers wurde freed foarlaat oan de rjochter-kommissaris. Sy bliuwe foarearst wol fêstsitten. Itselde jildt foar in man út Eindhoven en in man út Zaltbommel.
De plysje yn Fryslân wurket yn de saak gear mei plysje East-Brabân. By de grutskalige aksje nei drugskriminaliteit waarden woansdei ek ynfallen dien yn Den Bosch, Oirschot en Rosmalen. Yn Aldebiltsyl en Nieuw-Amsterdam yn Drinte waard in drugslab oantroffen. Yn beide labs waarden inkelde tûzenen liters oan gemikaliën fûn.


title: Ljippefontein yn Sleat stiet te plak

maintext:
De twadde fontein fan it 11Fountaints-projekt stiet te plak. Op it plein foar de supermerk yn Sleat stiet de Ljippefontein, in hast fiif meter heech keunstwurk.
It keunstwurk is in famke mei in fûgeltsje yn har hannen. Se stiet op de skouders fan in jonkje, dy't op in bult amers en molkbussen stiet.
De fontein is ûntworpen troch Lucy en Jorge Orta út Grut-Brittannië en Argentinië. It keunstnersechtpear wennet yn Parys en wie net by de pleatsing fan harren fontein. Mei in skype-ferbining hawwe se dochs oanjûn hoe't se it hawwe woenen.


title: Blokkearders A7 benaderje advokaten Anker as ferdigeners

maintext:
De blokkearders fan de A7 by de yntocht fan sinteklaas yn Dokkum hawwe advokatekantoar Anker yn 'e earm naam foar harren ferdigening, begjin juny. Dat seit Jenny Douwes, aksjefierder tsjin de anty-Swarte Pyt-demonstraasje. Dizze wike hat der in petear west mei Wim Anker en Tjalling van der Goot fan it kantoar.
Van der Goot seit dat it noch net offisjeel is en wol ek noch gjin kommentaar jaan op de berjochten. Hy seit dat der noch in tal saken útsocht wurde moat, mar dat se wol benadere binne troch de groep blokkearders. Neffens Douwes is it allinnich noch mar in formaliteit. Douwes stelt dat de groep twongen wurdt om heech yn te setten by de rjochtsaak, omdat it Iepenbier Ministearje ek heech ynset.
Op 18 novimber ferline jier blokkearre in tal minsken de A7 om anty-Swarte Pyt-demonstrearders tsjin te hâlden. Jenny Douwes wie yn dy moanne dejinge dy't yn Dokkum de protesten tsjin Swarte Pyt oan de kaak stelde en hjirtsjin aksje fierde.
De blokkearders hawwe allegear in mearfâldige oanklacht krigen. De saak spilet foar de mearfâldige keamer yn Ljouwert. De blokkearders komme yn trije groepen foar de rjochter op 6, 7 en 8 juny.


title: Grien Festival yn Koarnjum: twa wiken lang aktiviteiten

maintext:
It Grien Festival is moandei iepene mei in stinzefloara-fytstocht. It festival duorret 14 dagen en is yn Koarnjum, by Martenastate, de Túnwente, doarpshûs De Bining en de Nicolaastsjerke. Op peaskemoandei is der ûnder oare in moadeshow en 'healthmarkt'. Alle dagen is der wat te dwaan, fan konserten oant in klucht.
It festival, de kleurrike foartún fan Kulturele Haadstêd 2018, is in kombinaasje fan natuer- en kultuerbelibbing, eksposysjes, lêzingen, muzyk, lokaal iten, berne-aktiviteiten en ekskurzjes.
Foarsitter Henk Buith fan stichting Martenastate kundige nei lange ûnderhannelingen oan dat Landgoed Martenastate einlik útwreide wurde kin mei in stinzefloarapark. Mei de ynrjochting fan it park is al begûn, mar it wurk duorret sa'n twa jier.


title: Ljouwerter plan foar sinnepark by Wurdum ropt wjerstân op

maintext:
Ynwenners fan Wurdum, Doarpsbelang Wurdum/Swichum en Doarpsbelang Wytgaard wolle fia de Ried fan Steat it bestimmingsplan Plan voor de Zon fan tafel krije. Neffens de tsjinstanners biedt it bestimmingsplan romte om in sinnepark fan 40 hektare oan te lizzen by de doarpen. De partijen sizze hjir 'ûnrêstich' fan te wurden.
De gemeente Ljouwert seit dat de grutte fan it park ôfstimd wurde moat op hoefolle enerzjy der nedich is foar de doarpen. Mar neffens de Ried fan Steat stiet dat net dúdlik omskreaun. Yn it bestimmingsplan stiet ek dat sinnekollektoaren op twa meter hichte komme moatte yn stee fan de gebrûklike meter. Dat hat te krijen mei skiep dy't it gers yn it gebiet koart hâlde moat. Ien fan de beswieren is dat fytsers dêr net oerhinne sjen kinne.
De Ried fan Steat sil him no bûgje oer de beswieren en docht letter útspraak.


title: IepenUP Live: Blockchain, bitcoin, wtf?!

maintext:
Kinst der net mear omhinne: cryptocurrencies, bitcoin en blockchain. Mar wat is it eins, hoe wurket it? En wearde-oerdacht yn de cloud sûnder banken, notarissen en oerheden, kin dat wol?
IepenUp Live set it fergrutglês op dizze nije techniken, mooglikheden en falkûlen.
IepenUp
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Jeugd hat minder belangstelling foar wettersport

maintext:
It wettersportseizoen is sneon yn Snits iepene. Op de wetterbûlevaar hâlden sa'n fyftich wettersportbedriuwen iepen hûs. Om it middeisoere hinne wie it noch net sa drok. "Der is tsjintwurdich safolle oanbod foar de jeugd om te dwaan, dat it ten koste giet foar harren belangstelling yn de wettersport," seit Elbrich van der Meulen. Sy ferkeapet mei har man bûtenboardmotoaren en boaten op yndustryterrein It Ges yn Snits. "Faak giet de leafde foar wettersport fan generaasje op generaasje. Mar in boat keapje is in grutte oanskaf. De jeugd kiest leaver foar in dei-aktiviteit lykas suppe, flyboarde of wetterskye. Of se hiere in boatsje."
Besiker Jasper Visser hat sels in sloepke. Mar alles kostet jild: 'koop een boot en werk je dood'. "Onderhoud, benzine opslag, het kost allemaal geld." Hy krige de leafde foar de wettersport fan syn heit.


title: Ljouwerter (20) oppakt dy't noch 39 dagen 'sitte' moat

maintext: In 20-jierrige Ljouwerter, dy't noch 39 dagen finzenisstraf útsitte moat, is snein oanhâlden yn syn wenplak. De man waard oantroffen op de Uniabuurt. Hy waard direkt nei syn oanhâlding nei de finzenis brocht om syn straf út te sitten. It is net bekend wat de man dien hat.


title: Bert Hollander yn ried fan kommissarissen SC Cambuur

maintext:
Bert Hollander sit fan 1 maaie ôf yn de ried fan kommissarissen fan SC Cambuur. De Ljouwerter, dy't ek âld-spiler is fan SC Cambuur, giet dan oer de fuotbalsaken by de klup.
Hollander is op it stuit trainer by de Ljouwerter earsteklasser Blau Wyt'34. Earder hat er ûnder oare trainer west by ONS Snits, Harkemase Boys en FVC.
Yn de ried fan kommissarissen sitte ek Jan Koster en Rudy Douma. Letter komt dêr noch in foarsitter by, meldt Cambuur.


title: Kollum: "Skytsoai"

maintext:
"'Wanneer mag ik een scheet laten in een relatie?' Doe't ik dit in pear wiken lyn yntypte yn sykmasine Google skamme ik my der suver foar. Ik hie nea tocht dat ik sa'n ûnsinnige fraach stelle soe oan it wrâldwide web. Nei't ik op enter drukt hie, krige ik prompt allegearre fan dy ûnsin-pagina's as Forum Fok en Party Flock foar myn noas, dêr't minsken serieus hiele diskusjes hiene oer it wol of net ôfskiten yn in relaasje. Myn holle skodde automatysk al hinne en wer, tsjongejongejonge. Mar dochs, dochs móast ik it witte. Want feit is dat ik in relaasje haw en gjin idee haw oer hoe't it krekt sit mei ôfskiten.
Hast in healjier haw ik yntusken ferkearing. En sa't dat giet yn in relaasje moast dy dan sa no en dan in bytsje oanpasse. Alles wat ik jierrenlang dien haw, moat ik no 'her-evaluerje' en wêr nedich oanpasse. En dat is noch knap lestich, sil ik dy fertelle.
Dus sa kaam it dat ik in wike as wat lyn op Google siet te sykjen nei ynformaasje oer it litten fan sketen yn in relaasje. It docht bliken dat de mieningen hjiroer nochal ferskille. Mannen fine dat ôfskite nei in wike date al wol kin. By froulju sit der in grutter taboe op. Eins hielendal gjin skeetsjes, mar as it dan echt net oars kin, dan pas nei in healjier. Oke, tocht ik. Dat is best lang. In healjier gjin sketen litte. No ja, wol thús, mar dan dus allinnich ast 'home alone' bist. Poeh hee. Dat is toch hast net te dwaan?
Dêrom hawwe wy hjir lêstendeis mei ús beiden oer fergadere thús. Hoe dogge wy dat mei sketen en - no't it toch op de aginda stiet - dan fuort ek mar it boeren beprate. Oer boeren wiene we it gau iens. As it mooglik is doch dat dan in bytsje fatsoenlik binnenmûls. Untkomt er dy, dan is 'ho sorry' genôch. Mar wát der ek gebeurt, noait by de oar lyk yn it gesicht. Sa, punt ien op de aginda wie klear. En doe kaam punt twa: it ôfskiten.
"Ik fyn", sei ik, "dat ôfskite seker yn pinebúk-situaasjes kinne moat." De foarsitter wie it hjir mei iens. Mar hoe dan mei gjin pinebúk-situaasjes? "Ynhâlde", fûn ik. "Mar as it dan in pinebúk-sitewaasje wurdt troch al dat ynhâlden?" Dan dochs mar fleane litte, fûnen wy beide. "Ek ûnder de tekkens?", frege ik. De foarsitter tocht efkes nei. "Toe dan mar wer. Ast dêrnei mar net as in idioat wapperjen giest." "En wannear begjinne wy hjirmei?" frege ik. As datum waard 1 april ôfpraat.
Dus doe't ik ferline wike boppe yn de sliepkeamer bukte om myn chillpants oant te lûken, wêrby't per ûngelok in skeetsje ûntsnapte, wie ik yn de ferûnderstelling dat dit gjin inkel probleem wie. Ik wie per slot fan rekken yn de sliepkeamer, ik wie boppedat allinnich en it hie 1 april west. Alles neffens de regels. En dochs hearde ik fanút de wenkeamer noch gjin sekonde nei't it skeetsje de loft yn knettere wie in gjalp. "Lietesto no in skeet?" Just ja. Toch nóch mar in healjier ynhâlde. Skytsoai."


title: Van Bekkum docht gjin oanjefte tsjin Mous om wietspuitsjen

maintext:
Direkteur Tjeerd van Bekkum fan LF2018 docht gjin oanjefte by de plysje fanwege in ynsidint woansdeitejûn by IepenUp Live. Van Bekkum waard mei in wetterpistoal wietspuite troch keunstkenner Huub Mous.
De LF2018-direkteur betreuret dat soks gebeurt op in jûn dy't yn it teken stie fan it frije wurd. Mous is lilk om't Van Bekkum yn de media sein hat dat er him net útsprekke wol oer de posysje fan foarsitter Jason Micallef fan de oare kulturele haadstêd, Valletta op Malta. Dy leit ûnder fjoer troch syn útlittings oer de fermoarde ûndersykssjoernaliste Daphne Caruana Galizia. Sa fynt Micallef dat it tydlike monumint foar har fuort moat en dat der gjin permanint monumint hoecht te kommen.
De ynternasjonale skriuwersorganisaasje PEN fynt syn útspraken 'zeer ongepast' foar in foarsitter fan in kulturele haadstêd.


title: Kollum: "Slachtoffers ha libbenslang, dieders nea"

maintext:
"As in misdiediger syn straf útsitten hat, is er dan frij om te gean en te stean wêr’t er wol? Foar it rjochtlik systeem is dat yn alle gefallen in wissichheid. Foar de wet lyksa. Dochs moat dy wissichheid opnij besjoen wurde. Krekt as it automatisme fan de ‘vervroegde vrijlating’. Yn ’e praktyk betsjut dat trouwens ‘voorwaardelijke invrijheidstelling’. Dat is bedoeld om kontrôle te hâlden op dieders dy’t weromkomme yn de maatskippij.
Ofrûne wike seach ik it ferhaal fan Jack Keijzer, in man waans soan fermoarde wurden wie. Pascal Keijzer hie op in stuit rûzje krigen mei twa manlju. Dat wie sa út ’e hân rûn dat dy de jonge fan 16 dea dien hiene. Beide manlju wiene betider frijlitten, en ien fan dy twa wie yn ’e buert fan Jack Keijzer en syn frou Jolanda wenjen gien: hy kaam dêr ek wei.
Men kin jin yntinke hoe’n impact dat op sa’n famylje hat. Alle dagen rinne je it risiko om de moardner fan jins bern tsjin te kommen. Je ha kâns dat je sjogge hoe’t sa’n dieder syn libben wer opboud, hoe’t er mei frou en bern in blokje om giet, jierdeifeestjes fierd. Jack Keijzer beskreau dat as ûndraachlik. Hy fertelde ek noch dat de broer fan Pascal himsels tekoart dien hie, om’t er it ferlies fan syn broer en kammeraat net ferwurkje koe. Dêr stie in heit, sûnder bern, en gie fierder mei it relaas dat ek de ‘vervroegde vrijlating’ yn ’e kiif stelde.
De famylje Keijzer hie in betinkingsbeam plante op it plak dêr’t Pascal stoarn wie. Dy beam waard, sûnt de dieder wer yn ’e buert wenne, hieltyd fernield. Wierskynlik troch guon út ’e rûnten fan de dieder. Nei de achtste kear knapte der wat by Jolanda, de mem fan Pascal. Sy en har man giene nei it hûs fan de dieder mei it doel om it te bekladderjen. Om’t de man thús wie draaide it op in konfrontaasje út, wêrby’t stompt en slein wurden wie. In aaklike sitewaasje dy’t de neibesteanden opnij traumatisearre, en jierren achterút smiet yn harren ferwurking.
Om soks foar te kommen moat der in permanint wenferbod oplein wurde. Sa’t it no is kin in boargemaster of in rjochter dat allinne dwaan as de dieder de slachtoffers lestich falt. Dat is net inkeld dreech te bewizen –sjoch de famylje Keijzer– mar kin ek net langer as twa jier. Dat moat dus oars. Fansels is in permanint wenferbod in swier middel. Lykwols giet it ek om swiere kwestjes. Want no is it net allinne ûnferdraachlik foar slachtoffers en neibesteanden, mar ek ûnearlik. Sy ha nammentlik libbenslang, wylst dieders earder frijkomme en troch in breklike kontrôle yn alle frijheid harren gong gean kinne.
Is dat rjochtfeardigens?"


title: FIDEO: It oarlochsmonumint foar Jan Eisenga op De Gordyk

maintext:
Yn Fryslân binne mear as trijehûndert monuminten dy't weromtinke dogge oan de Twadde Wrâldoarloch. Op 24 april meitsje de provinsje en it Nationaal Comité 4 en 5 mei bekend wa't it komplimint foar in oarlochsmonumint krijt.
In sjuery hat besjoen hoe't der op it monumint past wurdt, no en yn de takomst. Der binne fiif nominearren dy't dizze wike omtinken krije op Omrop Fryslân telefyzje en radio. Moandei it monumint foar Jan Eisenga op De Gordyk.


title: Tal toeristyske oernachtingen yn Fryslân tanaam

maintext:
It giet opnij better mei it toerisme yn Fryslân. It tal toeristyske oernachtingen yn Fryslân is ferline jier wer tanaam. Dat docht bliken út sifers fan it Centraal Bureau voor de Statistiek, it CBS. Yn 2017 hawwe sawat 1,5 miljoen Nederlanners yn Fryslân op fakânsje west. It tal bûtenlanners dat ien of meardere oernachtingen boekte yn Fryslân, lei op goed 300.000.
De toeristesifers yn Fryslân passe yn it lanlike byld. Yn hiel Nederlân is it tal toeristyske oernachtingen yn 2017 mei 9 persint tanaam. Dat is de grutste groei sûnt 2006. Fryslân stiet yn de lanlike middenmoat. De populêrste regio is Amsterdam. Yn Grinslân, Flevolân en Drinte wurde de minste oernachtingen boekt.


title: CDA, ChristenUnie en Gemeentebelangen prate yn Achtkarspelen

maintext:
Achtkarspelen soe in koälysje krije kinne fan CDA, ChristenUnie en GemeenteBelangen Achtkarspelen. Dat hat bliken dien út de earste searje petearen mei alle riedsfraksjes.
De trije partijen ha oanjûn dat se wol besjen wolle oft se mei har trijen fierder wolle. Se slute net út dat der ek noch in fjirde partij oanslute kin bij de ûnderhannelingen.
CDA, ChristenUnie en GemeenteBelangen prate woansdei fierder. It CDA wie de winner fan de ferkiezings yn Achtkarspelen. De FNP wie de grutste, mar is no de twadde partij yn dy gemeente.


title: Swimfun op De Jouwer sân wiken ticht

maintext:
Subtropysk swimbad Swimfun op De Jouwer is fan 22 maaie ôf sân wiken ticht. Stichting De Stiennen Flier begjint dan mei de folgjende faze fan de renovaasje fan it swimbad. It giet om de klaairomten en de flierren yn it bad dy't fernijd wurde. Ek it ljocht en lûd yn it swimbad wurde oanpast en der komme ynteraktive attraksjes by.
Dizze saken binne by de earste faze yn 2014 net meinaam. Swimfun hat jierliks sa'n 200.000 besikers. Sporthal Sportfun neist it swimbad bliuwt ûnder der ferbouwing gewoan iepen.


title: Kollum: "Twa wolven"

maintext:
"Ynienen wie it safier. De wolf kaam Fryslân yn. Alle media brochten it mei in alderheislikst joechei. Net alle nije ynkommelingen wurde sa begroete, hear. Dy oesters dy’t út Japan komme, soargje dat der net mear in skip de Skylger haven yn kin. Dy fine we net leaf. De wolf wol. Likegoed biet hy yn Boyl wat skiep oan smots. Dêr ha ik net iens immen fan de Partij voor de Dieren oer heard. Sa’n boer hat it smoar fansels yn, mar de rest fan de skieppeboeren yn Fryslân ha it miel fan de wolf, al dy fleurich omhippende lamkes, noch rêstich yn de greide omrinnen. Kom mar, fret mar, we krije dochs wol skeafergoeding fan de provinsje. De wolf is hjir in hillich bist.
Wolf. We ha der ferdoary net iens in eigen Frysk wurd foar. Tsjin de vos sizze we foks, tsjin de buize mûzebiter, mar tsjin de wolf sizze we wolf. De provinsje fynt him net gefaarlik, neffens harren komme wolven ornaris net by minsken yn ’e buert. Mar wat wit ús provinsjaal bestjoer no fan wolven. Hoewol, de VVD'er Foeke de Wolf wie de lêste wolf dy’t yn de Steaten sitten hat. En dy wie wol dwers, mar yndied net gefaarlik.
De provinsje sei oer de Boyler wolf noch wol dat as hy dan wol by je yn ’e buert komt, dan moat je him gewurde litte. Dus de hoed ôfnimme, dach wolf sizze en dan trochrinne. Mar dat dogge wy net. Nee, de media ha ús ommers ferteld dat in wolf yn Fryslân wichtiger is as dat der al of net nei gas boarre wurdt. Dus wy wolle aanst allegearre in selfy mei de wolf meitsje. Hoopje dat de wolf dy telefoans ek opfret.
Der rûn hjir ek noch immen om, dy’t ferklaaid wie as wolf. Pieter Omtzigt, Twadde Keamerlid fan it CDA. Hat ea nepnijs makke mei immen oer de MH17. Dotan moast fuort fanwege nepnijs, mar Pieter mocht bliuwe fan Buma. Sterker, hy mei no ek wer raze. Tsjin de earme Tjeerd van Bekkum, ús hillige heit fan kulturele haadstêd. Wat is it gefal: der is yn Malta in healjier lyn in sjoernaliste ombrocht. Mei in autobom. Dat is net goed. Mar gewoanwei skodzje we ús wize holle by sa’n berjocht en prate dan wer oer de wolf.
No net. Want op Malta leit Valletta. En Valletta is krekt as Ljouwert/Fryslân, da’s mar krekt wêr’t je wenje, ek kulturele haadstêd fan Europa. Wêrom as der twa kulturele haadstêden binne is elk ûndúdlik, mar ja de sinten moatte dochs ek op.
No skynt it dat de Malteze Van Bekkum, dy man hyt Jason Micallef, dat dy sein hat dat de betinking fan dy sjoernaliste no wol oer wêze mei. Doe frege de Ljouwerter krante dêr Van Bekkum nei, ik tink op oanstean fan Omtzigt. Net Ljouwert, net Fryslân, mar Van Bekkum. Dy sei dat er him leaver net mei polityk bemuoit. Dat is wat in rare sin fan immen dy’t spesjaal út it politike midden helle is om de kulturele haadstêd te bestjoeren, mar it kin.
Kin net, sei Omtzigt. Yn it Ingelsk twittere hy raar guod, sadat sels de soan fan de fermoarde sjoernaliste skande spruts oer Van Bekkum. Disgraceful. Fansels, Van Bekkum hie him der wol in bytsje ôfmakke, mar as je yn Smellingerlân de ChristenUnie net iens dúdlik meitsje kinne hoe wichtich in keapsnein foar Drachten wêze soe, dan mei je net ferwachtsje dat je Malta de oarloch ferklearje. Of dat je ynienen sizze we stjoere gjin ierpelgedichtsjes mear nei Malta. As soenen je dêrmei in sinjaal ôfjaan dêr’t se op Malta fan skrikke.
Van Bekkum hat yntusken, twongen troch in ridel wolven, mei Feitsma en Poepjes, sein dat it allegear hiel slim is en dat om him dy Micallef syn wurden werom nimme moat. Klear.
Mar oan de oare kant stiet dy Omtzigt noch te hymjen. Van Bekkum is oan alle kanten fernedere. Hy is net belle, hy is iepenlik ta wolveproai makke. Hy soe net begripe dat Malta nearne oars oer praat. Hy soe ek de frijheid fan mieningsutering net respektearje. Allegear wartaal, inkeld om josels mar te profilearen as nije minister-presidint. Omtzigt is in wolf yn skieppeklean."


title: 'Supermerkman' Gerard Nieuwe Weme ferstoarn

maintext:
De eardere eigener fan supermerkketen Nieuw Weme Gerard Nieuw Weme (71) is ôfrûne woansdei yn syn wenplak Brasschaat yn België. Under de lieding fan Nieuw Weme groeide de supermerkketen yn Noard-Nederlân út nei hast fjirtich fêstigings. Yn 1993 iepene Nieuw Weme in nij haadkantoar en distribúsjesinrum op It Hearrenfean. Yn 1996 ferkocht de famylje Nieuw Weme de ûndernimming foar 180 miljoen euro oan Groenwoudt, dat sels yn 2000 ornommen waard troch Laurus, dat de winkels omboude ta it merk Konmar.
Gerard Nieuw Weme wie de tredde generaasje by it supermerkbedriuw. Pake Gerardus Johannes Nieuwe Weme iepene yn 1905 de earste Nieuwe Weme yn Enschede. Dat wie in bakkerij. De ôfskiedstsjinst foar Gerard Nieuw Weme is woansdei op It Hearrenfean. Dêrnei wurdt er te hôf brocht.


title: Maitiid komt der lang om let oan!

maintext: It hat lang duorre, mar de maitiid komt der oan! Nei noch in kâlde peaskesnein wurdt it kommende wike waarmer. De temperatueren op tiisdei en woansdei rinne op oant sa'n 16 graden. Tongersdei wurdt wat frisser mei 12 graden, mar freed is der flink wat sinne en 16 of 17 graden. Sneon folget dan mei 18 of 20 graden. Neffens waarman Piet Paulusma is it dan terrassewaar.


title: Wurkstraf easke tsjin man út Koatstertille foar ynbraken

maintext:
Tsjin in 28-jierrige ynbrekker út Koatstertille is tiisdeitemiddei 240 oeren wurkstraf en in selstraf fan acht moannen ûnder betingst easke. Ek soe de man behannele wurde moatte en moat er in drugs- en alkoholferbod krije. De Koatstertilster wurdt fertocht fan in searje ynbraken tusken desimber 2015 en novimber 2016. Hy bruts benammen yn by bedriuwen yn Surhústerfean, Bûtenpost en De Harkema.
De fertochte soe, sûnt er oppakt is, syn libben bettere ha, mar koartlyn waard er noch oanhâlden mei drugs en falsk jild. De offisier fan justysje rôp de famylje fan de man op him yn 'e gaten te hâlden.
De Ljouwerter rjochtbank docht oer twa wiken útspraak.


title: Spar yn Berltsum wurdt oernaam troch supermerkbedriuw Poiesz

maintext: Supermerkbedriuw Poiesz nimt de Spar yn Berltsum oer. It wurdt de santichste winkel fan de Poiesz yn Noard Nederlân. De winkel yn Berltsum wurdt nei de oername, op 28 juny, fuort en daliks ferboud. It is de bedoeling dat der letter in nije winkel komt, op in oar plak yn Berltsum. Alle minsken dy't no by de supermerk oan it wurk binne, komme yn tsjinst by de Poiesz.


title: Kampus foar duorsume enerzjy op de Skinkeskâns wurdt boud

maintext:
In ambisjeus miljoeneprojekt oan de râne fan Ljouwert. Dêr moat op de Skinkeskâns in enerzjykampus komme foar de produksje fan duorsume enerzjy en foar de festiging fan bedriuwen en ûnderwiisynstellings dy't harren dwaande hâlde mei duorsumens.
Op de kampus moatte ûnder oaren in sinnepark, in wetterakku en in biogasynstallaasje komme. Dêrmei moatte 8000 wenningen yn de stêd fan elektrisiteit foarsjen wurde. Uteinlik sille mear as hûndert minsken in baan fine op de kampus.
De earste oanset foar de plannen datearret al fan tsien jier lyn.
It projekt kostet yn de earste faze fan sa'n trije jier likernôch 60 miljoen euro. Yn de jierren dêrnei kin dat bedrach oprinne oant in lytse 200 miljoen euro. By de bou leit de klam op sirkulêr bouwen.


title: Skoalkuorbaltoernoai ferhuzet fan Twizel nei De Harkema

maintext:
It grutte skoalkuorbaltoernoai dat tradisjoneel op sportpark De Moune yn Twizel hâlden waard, ferhuzet nei sportpark De Bosk op De Harkema. Op 16 maaie wurdt dêr de 27ste edysje fan it toernoai spile. Sportpark De Moune is oanpast, wêrtroch't in diel fan it park net langer geskikt is foar sportaktiviteiten. Der is gjin romte mear foar grutte toernoaien, lykas it kuorbaltoernoai mei 900 dielnimmers.
Yn maaie 2014 barde der in slim ûngelok by it skoalkuorbaltoernoai op sportpark De Moune. In dug-out stoarte yn, wêrby't in famke omkaam en fiif oare bern ferwûne rekken.


title: Marit Bouwmeester boppe-oan nei trije dagen silen

maintext:
Sylster Marit Bouwmeester stiet nei trije dagen boppe-oan op de Princes Sofía Cup. Op it wetter by Palma de Mallorca sette de Wartense woansdei twa sterke races del yn de Laser Radial. Se waard ien kear earste en ien kear fjirde. Dêrmei klimt se fan it tredde plak nei de kop fan it klassemint.
Nei trije dagen silen hat Bouwmeester 15 punten. De Deenske Anna-Marie Rindom stiet twadde mei trije punten mear as de Friezinne.
De earste dei fan Bouwmeester wie noch net goed. Doe stie se op it 31e plak. Nei in goede twadde dei wie se al opklom nei it 3e plak en no stiet se dus earst.


title: Dûmny Blije lit mei foto's libben fan doarpspredikant sjen

maintext:
It libben fan in doarpspredikant en it doarpslibben yn in krimpregio yn byld bringe. Dat is it doel fan it projekt 'Blije kerk' fan dûmny Maarten Boersema fan Blije. De kommende moannen wurde yn it doarp ferskate foto's fan de 31-jierrige dûmny tentoansteld, as ûnderdiel fan it projekt 'Sense of place' fan Kulturele Haadstêd.
De foto's wurde útstald yn in âlde pleats by Blije en jouwe in byld fan hoe't it is as dûmny oan it wurk te wêzen yn in krimpgebiet. De eksposysje set sneon útein en is eltse freed en sneon, oant en mei ein oktober, te sjen.


title: Keunstútlien ferhuzet nei oare lokaasje yn Ljouwert

maintext:
De Kunstuitleen Friesland krijt in nij ûnderkommen. No sit de keunstútlien noch yn de Infirmerie yn Ljouwert. Dêr is it foar besikers dy't keunstwurken ophelje wolle, dreech om in plak foar de auto te finen. Dêrom giet de keunstútlien nei de Poolsterweg yn Ljouwert. Dat is op bedriuwsterrein De Hemrik. Besikers kinne dêr fergees harren auto kwyt.
Ein takom moanne, op 29 maaie, giet de nije keunstútlien dêr iepen. Om alles opnij yn te rjochtsjen, moat de keunstútlien in pear wiken ticht. Op 30 april wurde de doarren op de âlde lokaasje sletten.


title: LIVE: Gouden Spiker Festival

maintext:
Tolve brassbands stride op sneon 21 april yn Oerterp om de gouden spikers. By it Gouden Spiker Festival (GSF) wurde troch de brassbands seis ferskate wurken spile. Het GSF is live te folgjen fia Omropfryslan.nl en de Omrop-app.
It festival foar amateurorkesten
It Gouden Spiker Festival is spesjaal yn it libben roppen om amateurorkesten, doarpskorpsen en jeugdorkesten yn de spotlights te setten. It festival wurdt organisearre foar brassbands en fanfaren dy't útkomme yn de 5e, 4e en 3e difyzje. De dielnimmers fiere dy dei ferskate wurken út, dy't troch in fakkundige sjuery beoardiele wurde.
Gouden spikers
Bêste solist, bêst ferplichte wurk en bêste totaalprogramma, dat binne de prizen, gouden spikers, dêr't om striden wurdt. It festival yn MFC De Wier yn Oerterp is fan 9.30 ôf live te folgjen by Omrop Fryslân. Mear ynformaasje, oer de dielnimmers en de wurken dy't spile wurde, is te finen op Goudenspikerfestival.nl.
Koperkanaal
By it festival wurde ek opnamen makke foar it fideokanaal en de audiostream 'Koperkanaal' fan Omrop Fryslân. Koperkanaal is der spesjaal foar leafhawwers fan de muzyk fan harmony, fanfare en brassband. Koperkanaal bestiet út livestreams fan HaFaBra eveneminten lykas it GSF, it fideokanaal op YouTube, de audiostream Omropfryslan.nl/koperkanaal en it radioprogramma Koperkanaal FM (alle sneinen tusken 6.00 en 8.00 oere op 'e radio).


title: Betize Drachtster wol feestje buorlju mei messen fersteure

maintext:
De plysje hat sneontejûn in betize man oanhâlden yn syn wenning oan de Stelpswyk yn Drachten. De 34-jierrige man hie syn buorlju bedrige. Dy hiene in feestje pland, mar de Drachtster woe dat mei messen fersteure. Yn syn wenning binne meardere messen yn beslach naam.
De man is foar ferhear oerbrocht nei it plysjeburo yn Ljouwert. Der is oanjefte fan bedriging dien tsjin de Drachtster. De plysje hat psychyske help foar de fertochte ynskeakele.


title: Saûdyske miljoene-oarder foar wettersuveringsbedriuw

maintext:
Wettersuveringsbedriuw Econvert Water & Energy fan It Hearrenfean hat yn Saûdy-Arabië de grutste oarder yn de skiednis binnen helle. It giet om de suvering fan it wetter fan de grutste papierfabryk yn it Midden-Easten.
20 miljoen euro
De totale oarder is sa'n 20 miljoen euro wurdich, seit direkteur Ids Auke Boersma. Foar Econvert giet it om sa'n 5 miljoen euro.
Anaerobe baktearjes
Econvert suveret it wetter mei anaerobe baktearjes. Dat binne baktearjes dy't gjin soerstof nedich hawwe. Behalve skjin wetter smyt dat biogas op, dat wer brûkt wurde kin as enerzjyboarne.
De ynstallaasje dy't it bedriuw leveret oan de Saûdy's is trije kear sa grut as dy by de Suikerunie yn Hoogkerk. Oant no ta wie dat de grutste dy't oait levere is. Finansjeel is de oarder twa kear sa grut. Econvert betinkt en ûntwerpt de ynstallaasjes, mar bout se sels net. Dat wurk wurdt útbestege.
Econvert is noch in jong bedriuw. It waard yn 2012 oprjochte. By it bedriuw wurkje yntusken sa'n tritich minsken en der is plak foar mear goeie technisy, seit Boersma.


title: Fûgelwachters hawwe 'frustraasje oer predaasje'

maintext:
Fûgelwachtersbûn BFVW hat grutte soargen oer it tanimmend tal rôfbisten dat in gefaar foarmet foar de greidefûgels. It giet al net goed mei de greidefûgels. Dat se no ek noch in soad opiten wurde, wurket tige demotivearjend foar de neisoargers, seit de BFVW.
It jild dat de provinsje alle jierren útjout om de greidefûgels te beskermjen, ferdwynt neffens de fûgelwachters yn in boaiemleaze put as de predaasje net oanpakt wurdt.


title: Geert Kuiper hâldt op as reedrydbûnscoach

maintext:
Geert Kuiper hâldt op as bûnscoach by de KNSB. Kuiper wie sûnt 2014 ferantwurdlik foar de seleksje en coaching fan de Nederlânske langebaanriders op de ploege-achterfolging, massastart en teamsprint. Under him helle Nederlân sân wrâldtitels en twa Europeeske titels.
Kuiper liet by de Olympyske Spelen yn Súd-Korëa al trochskimerje dat er deroer twivele oft er wol troch woe. Dy twivels binne noch net fuort. En dan kinne je mar better ophâlde, seit Kuiper dêr sels oer.
Twivels
"Al foar de Olympyske Spelen hie ik de twivels en dat is net feroare", seit Kuiper. De twivels komme foar in part út de wurkwize fan de bûnscoach, sa as dy no is. De Nederlânske reedriders binne faak fuort mei harren eigen kommersjele ploech, wêrtroch't der amper tiid is om mei-inoar te trainen. "Dat is net watst wolst as sportcoach. Eins hast te folle ferantwurdlikheid en te min kontrôle", fertelt Kuiper.
Hoe't syn takomst der útsjocht, wit er noch net. "De banen lizze net foar it oprapen yn it reedriden. Allinne Jumbo hat alles rûn foar takom jier, foar de rest sit elkenien noch yn ûnwissens."


title: Joadske brulloft: In koffer fol oarlochsgeheimen

maintext:
Wat begûn mei in simpele koffer op souder smyt no tsientallen ûnbekende en bysûndere ferhalen op oer in Joadske famylje yn de Twadde Wrâldoarloch. De koffer wie fan Mimi Dwinger en Barend Boers út Ljouwert. Se oerlibben de Holocaust en treaunen alles wat harren dêr oan tinken die yn dy koffer, dy't nea iepen mocht.
De bern fan it pear sitte harren hiele libben al mei fragen: wat is der bard mei ús âlden yn dizze ferskuorrende tiid? No ha se dêr einlik antwurden op. Woansdei wurdt, 78 jier neidat Barend en Mimi troud binne, nij libben yn harren ferhaal blaasd. Dan is de boek- en dokumintêrepresintaasje fan 'De Joodse Bruiloft'. Sjoernalist Auke Zeldenrust hat oan de hân fan de ferhalen út de koffer in boek skreaun. En de soan fan it Joadske stel, André Boers, is folge troch Fryslân DOK. Hy makke mei syn sussen deselde rûte as syn âlden yn harren flecht foar de Dútsers.
Tabû
In jier nei it ferstjerren fan harren mem Mimi yn 2008 makken André, Yvette en Marion Boers de koffer iepen. "We hebben nog wel getwijfeld. Onze ouders spraken niet over wat er gebeurd was. Ze wilden er niet nogmaals mee geconfronteerd worden, het was te pijnlijk", fertelt André. "Voor ons was het daarom heel emotioneel. Ik en mijn zussen zaten ons hele leven met vragen, maar probeerden ook het onderwerp te vermijden. Het was een taboe." Se ûntdutsen brieven, dokuminten, foto's, in typte taspraak fan Barend by de brulloft en ek in 16mm-film, de troufilm fan harren âlden.
Troufilm
It binne bysûndere bylden fan de synagoge yn de Sacramentsstrjitte yn Ljouwert en de Joadske mienskip fan flak foar de Twadde Wrâldoarloch. Foar it earst is der bewegend byld te sjen fan de Joadske mienskip yn Fryslân fan foar de oarloch. André: "Mijn moeder wist natuurlijk dat die film er was. Maar ze heeft haar hele leven de koffer niet willen openen. Er staan beelden op van haar vader, die is vermoord, en andere familieleden die zijn vergast. Ik kan me goed voorstellen dat ze daar niet aan herinnerd wilde worden." De film krijt nasjonale, mar ek ynternasjonale oandacht. André fynt it tiid om it ferhaal fan syn âlden te fertellen: "Wij zijn, zonder dat wij het echt wisten, in de schaduw van de hel opgegroeid en het is nu tijd om uit die schaduw te treden."
Flecht
Barend Boers en Mimi Dwinger trouden op 18 april 1939 yn Ljouwert en trije jier letter flechten se út Amsterdam. It wie in barre en libbensgefaarlike flecht út Europa, mei finzenskippen yn Frankryk en Spanje. Doe't André ferline jier mei syn sussen deselde tocht ôflei, realisearre hy him watfoar gelok syn âlden hân ha. "Ze waren moedig en heldhaftig. In Lyon en in Spanje zijn ze opgepakt, maar ik denk dat een van de zwaarste momenten van de vlucht in de Pyreneeën was. Die hebben ze te voet overgestoken."
It wie in berchkuier, dy't normaal sprutsen seis oeren duorre, mar dêr't Barend en Mimi úteinlik trije dagen en trije nachten oer dien ha. Op 27 maaie 1945 skriuwt Mimi oan har mem: "Als ik terugkijk, begrijp ik niet hoe vooral ik dit heb kunnen doen. Eens op een hoog en gevaarlijk punt, toen ik doodmoe was, kwam ik boven bij Barend die op een rots zat te huilen. Huilen waarom? Om mij, dat ik dit moest doen." Berend rekke ûnderkuolle en útdrûge. Doe't se einlik ûnder wienen, krige Mimi in longûntstekking. "De tocht over de Pyreneeën behoort bij de donkerste bladzijden", skriuwt Mimi.
Nei de Pyreneeën binne Mimi en Barend trochreizge nei Spanje en Jamaica. Dêr waarden se oerbrocht nei in Joadsk flechtlingekamp. Mar dêr einige it oarlochsferhaal fan it stel net. Barend melde him nei in pear dagen by in fertsjintwurdiger fan it Nederlânske regear dat minsken socht foar it leger. Ek Mimi woe net stil sitte, se krige wurk by it ministearje fan Bûtenlânske Saken yn Londen.
Tante Buny
De famylje fan Barend en Mimi yn Nederlân moast ek in wize fine om de oarloch te oerlibjen. Sjoernalist Auke Zeldenrust hat in jier lang dwaande west, om ek dizze ferhalen boppe wetter te krijen. "Ik tink dat ien fan de bysûnderste ferhalen it ferhaal fan Tante Buny is. Offisjeel hjitte se Vrouke Dwinger. Doe't de bylden fan de Joadske brulloft útstjoerd binne, krigen we yn jannewaris 2017 in telefoantsje fan Henk van den Deukel. Hy koe in frou op it materiaal. It wie Tante Buny, dy't by de famylje Van den Breukel yn Duivendrecht ûnderdûkt sitten hat. Gjinien hat witten dat Vrouke Dwinger en Tante Buny deselde persoanen wienen. Ek de famylje Dwinger frege him ôf, hoe't se de oarloch trochkaam is, mar it ferhaal fan Duivendrecht ha se nea te hearren krigen."
Boadskip
André sjocht mei in goed gefoel werom op syn reis: "Het was een verhaal dat wij bijna niet kenden. Nu is die enorme lege ruimte, bijna helemaal gevuld. Het geeft een bevredigend gevoel, dat we het nu weten." Wa wit komme der nei oanlieding fan it boek en de dokumintêres noch mear ferhalen los. Hy fynt it wichtich, om him yn te setten dizze ferhalen te fertellen: "Het is aan ons, de kinderen, om deze verhalen naar buiten te brengen met de boodschap: het kan morgen weer gebeuren, met welke minderheid dan ook in Europa en de wereld."
Yn Fryslân Hjoed prate Roelof Lousma mei Auke Zeldenrust en André Boers. Ek is der in foarpriuwke fan it boek en de fjouwerdielige dokumintêrerige De Joadske Brulloft.


title: FIDEO: Meirinne mei de brânwacht fan Easterwâlde

maintext: In soad brânwachtkorpsen ha ferlet fan nije frijwilligers. Brânspuiters hâlde der mei op fanwege saken as pensjoen of ferhuzing en it is dreech om nije minsken te finen. In korps as dat fan Easterwâlde bygelyks, draait folslein op frijwilligers: fjirtjin manlju en ien frou. De kommende twa jier binne der sa'n fjouwer minsken ekstra nedich. Omrop Fryslân wie by in frijwilliger fan de brânwacht yn Easterwâlde om te sjen wat him driuwt en wat er docht.


title: Bern meitsje tocht fan flechtrûte âlders yn Joadske Brulloft

maintext:
It is snein 15 april Fryske Befrijingsdei en de lanlike betinkingen op 4 maaie komme ek wer tichterby. We betinke de slachtoffers fan de Twadde Wrâldoarloch, dy't 73 jier lyn einige. Der komme hieltyd minder persoanlike ferhalen nei boppe fan minsken dy't it meimakke hawwe en dan is it ekstra bysûnder wannear't der wol in ferhaal fan souder komt. En dat wie ferline jier sa.
Unike bylden
By tafal komt ferslachjouwer Auke Zeldenrust yn 'e kunde mei de bern fan de Joadske Barend Boers en Mimi Dwinger. Dy bern fine nei de dea fan harren âlders in koffer dêr't in unike, folslein goed bleaune film oer de brulloft fan harren âlders yn sit. Jierrenlang hat de koffer allinnich bekend west yn de famylje. Der sitte dokuminten, brieven en foto's fan de brulloftsgasten yn: freonen en famylje dy't se noait kend hawwe omdat se fermoarde binne yn de gaskeamers. Barend en Mimi wisten te flechten foar de oarloch troch rinnend nei Spanje te gean.
Fan Nederlân nei Spanje
Programmamakker Annet Huisman makke mei de bern fan Barend en Mimi dyselde tocht foar in searje dokumintêres. In bysûndere tocht fan Nederlân nei Spanje. Yn de rige fan fjouwer dokumintêres oer de reis sjogge we hoe't de bern it belibje en leare we troch harren it ferhaal fan de flechtlingen fan doe, mar ek dy fan no better kinnen. Foar de dokumintêremakker wie it ek in grut aventoer mei in soad research. Fan Nederlânske argiven, fia Spaanske researchers en kontakten fan de famylje wist se it spoar werom goed yn kaart te bringen.
De Joadske Brulloft
De Joadske Brulloft fan Annet Huisman wurdt fan nije wike ôf útstjoerd: sneins fan 17.00 oere ôf alle oeren op Omrop Fryslân Telefyzje. De dokumintêre is ek sneons om 15.30 oere en sneins om 13.00 oere te sjen op NPO 2.


title: Lian Nijenhuis nij yn ried fan kommissarissen Omrop Fryslân

maintext:
Lian Nijenhuis fan Mildaam is beneamd ta nij lid yn de ried fan kommissarissen fan Omrop Fryslân. Nijenhuis komt op foardracht fan de ûndernimmingsried yn de ried fan kommissarissen. Sy folget Anja Dijkman op, dy't fan 2006 oant 2018 kommissaris west hat.
Lian Nijenhuis is 40 jier en sûnt 2005 oan it wurk as adviseur/trainer yn meisizzenskip by SBI Formaat yn Doorn. Yn dy funksje jout sy ûnder oare advys en trainingen oan ûndernimmingsrieden en advisearret sy organisaasjes, dy't mei feroaringstrajekten dwaande binne. De ried fan kommissarissen bestiet njonken Lian Nijenhuis no út foarsitter Ton Baas, Ger Jaarsma en Saakje Mulder.
Baas: "Wy binne tige bliid mei Lian Nijenhuis as nije kommissaris. Har ûnderfining en kennis op it mêd fan governance en meisizzenskip binne in moaie oanfolling op de kennis dy't we al hawwe binnen de ried fan kommissarissen".


title: Aris komt min tredde kwart yn Leiden net mear te boppe

maintext:
De basketballers fan Aris hawwe tongersdeitejûn net foar in stunt soargje kind yn Leiden. De Ljouwerters ferlearen mei 72-59.
Goed twadde kwart
Nei it earste kwart yn de Vijf Meihal seach Aris al tsjin in grutte efterstân oan. It wie 26-11 foar Leiden. Dêrnei kamen de manlju fan Tony Van den Bosch goed werom, wêrtroch't it by it skoft 40-34 wie.
32%
Yn de twadde helte rûn Leiden alwer gau út nei in gruttere foarsprong. It tredde kwart gie mei 19-12 nei de thúsploech. It wie net sa dat Aris gjin kânsen hie om yn de wedstriid te bliuwen, mar de Ljouwerters misten te folle skotten. Mar 32% wie raak.
Emile Blackman wie topskoarer by de Ljouwerters. De guard hie 22 punten en pakte dêrneist ek nochris acht rebounds.
Play-offs
Troch it ferlies bliuwt Aris op it sechsde plak stean, mei likefolle punten as Apollo Amsterdam. Beide ploegen ha noch trije wedstriden te spyljen. De nûmers 1 oant en mei 6 fan de Dutch Basketball League pleatse harren foar de play-offs.


title: Nij rock- en metal festival: Surhuzum Open Air

maintext:
Fryslân krijt der in nij rock- en metal festival by: Surhuzum Open Air. In groep fan fjirtjin manlju en ien frou út it doarp fynt it spitich dat hieltyd mear festivals ophâlde. Doe't dúdlik waard dat ek Dokk'em Open Air dermei ophâldt, namen de Surhústers it beslút sels in festival op te setten.
Der binne yntusken sân bands fêstlein foar SOA, wêrûnder fjouwer tributebands. Dy sille ûnder mear wurk fan AC/DC, Iron Maiden en Metallica spylje. It festival wurdt op 7 july hâlden by it buorskip Ophûs.


title: FIDEO: Bern boartsje hieltyd minder bûten

maintext:
Bern boartsje hieltyd minder bûten. Dat docht bliken út ûndersyk fan Jantje Beton. Yn de ôfrûne fiif jier is it oantal bûten boartsjende bern bot ôfnaam. Bern dy't bûten toutsjespringe, fuotbalje of oan it klimrek hingje, sjogge we hieltyd minder. Se sitte hieltyd mear achter in byldskerm. En dat wylst bûten boartsje just sa goed is foar de ûntwikkeling fan bern.
Direkteur Jan Woudstra fan de Toermalijn yn Frjentsjer sjocht dat ek. Syn skoalle hat in plein fol mei boarterstastellen, mei troch help fan Jantje Beton. Woudstra ûndersocht op syn eigen skoalle it boartersgedrach fan bern. Ek dêrút die bliken dat de trend fan hieltyd minder bûten boartsje him trochset.
Dochs bliuwt Woudstra hammerjen op it belang fan bûtenboartersplakken. Jantje Beton hopet dat gemeenten harren ynsette wolle foar ekstra boartersplakken foar bern.


title: Feiliger oerstekplakken op oanpaste dyk De Koaten

maintext:
It wurk oan De Koaten, de provinsjale dyk tusken Koatstertille en de N355, is woansdeitemiddei offisjeel ôfsluten. De dyk moat troch de oanpassingen feiliger wêze, benammen foar fytsers en fuotgongers. Sa binne der fiif nije oerstekplakken makke en is der in ekstra paad oanlein. De fytsers en fuotgongers kinne dêrtroch tenei makliker en feiliger oerstekke. De provinsjale dyk hat dêrneist ek stil asfalt krigen en is wat smeller makke.
Oer de Koaten ride yn trochsneed deis rûchwei tsientûzen auto's. Dêrtroch wie it bytiden dreech foar minsken om op in feilige wize de dyk oer te stekken.


title: Kuorballers SCO ferfetsje fjildkompetysje mei oerwinning

maintext:
De kuorballers fan SCO ha de fjildkompetysje ferfette hoe't se foar de winter einige wienen: troch te winnen. Snein fersloech de ploech út Aldeholtpea thús it Grinzer Nic. mei 21-14.
De koprinner fan de haadklasse hie alle sân wedstriden wûn foar't de sealkompetysje begûn. Snein wie it ferskil by it skoft al sân punten yn it foardiel fan SCO: 11-4. Dat ferskil bleau yntakt.
Takom wike giet SCO op besite by Tempo. De ploech út Alphen aan den Rijn stiet twadde.


title: Brân yn wenning Wâldsein en autobrân yn Ljouwert

maintext:
In fûle brân hat yn de nacht fan moandei op tiisdei de sliepkeamer fan in wenning oan de Melchior Clantstrjitte yn Wâldsein folslein fernield. De brânwacht skaalde op nei middelbrân yn de twa-ûnder-ien-kapwenning. It korps fan Wâldsein krige help fan Snits en Balk. By de brân kaam in soad reek frij. De bewenners koene sels út it baarnende hûs komme. It hûs dêrneist waard ûntromme. De brânwacht koe in hûn en in kanarje út it hûs rêde.
By in brân yn de Populierstrjitte yn Ljouwert is yn deselde nacht in auto ferlern gien. Twa auto's neist de baarnende auto hiene ek in soad skea troch de hjitte fan it fjoer. De brânwacht hat it fjoer blust. Fanwege de fertochte omstannichheden sil de plysje ûndersykje as sprake is fan brânstichting.


title: Auto útbrând op de Wâldwei, dyk wer frijjûn

maintext:
Ferkear op de Wâldwei tusken de ôfslach Ljouwert-Súd en Ljouwert-East rjochting Drachten moat rekken hâlde mei fertragingen. De dyk wie ôfsletten foar ferkear, om't der in brânende auto op de dyk stie. Krekt foar seizen waard de dyk wer frijjûn.
De brân is útmakke en de auto is fuortsleept. By de brân kaam in soad reek frij. It is noch net bekend wat de oarsaak fan de autobrân is en oft der minsken ferwûne rekke binne. De ynsittenden wienen wol gau út de auto.


title: Burgumer stalker moat in jier de finzenis yn

maintext:
In man út Burgum moat in jier de finzenis yn omdat er syn eks-frou trije jier stalkt hat. Hy soe der net mei omgean kinne dat se út elkoar binne. De man hat ek in âld-kollega en in meiwurker fan de reklassearring stalkt.
Neffens justysje hat de fertochte noch folle mear âld-kollega's en famylje fan syn eks-frou lestich fallen. Mar dy minsken ha net formeel in klacht yntsjinne en dêrom koe de rjochtbank der neat mei
Njonken de selstraf hat de fertochte ek noch in proeftiid fan trije jier krigen. Hy mei yn dy tiid gjin kontakt sykje mei syn eks-frou.


title: Sealfuotbalsters Drachtster Boys mei oertsjûging nei finale

maintext:
De froulju van Drachtster Boys hawwe harren freedtejûn mei oertsjûging pleatst foar de finale om it lânskampioenskip. FC Gelre út Wehl waard mei 5-1 ferslein.
Moaie ien-twa
Yn de sporthal yn Doetinchem krige FC Gelre de earste kânsen fan de wedstriid. It wie lykwols Drachtster Boys dat flak foar it skoft op foarsprong kaam. Na in moaie ien-twa mei Anita Vellema makke Jessie Prijs de 1-0. Direkt dernei wie it nochris Jessie Prijs dy't de keepster fan FC Gelre ferrifele, wêrtroch't de froulju út Drachten mei in foarsprong fan 2-0 de klaaikeamers yn giene.
Drachtster Boys rint út
De twadde helte koe FC Gelre net in gatsje fine yn de stribbige definsje fan Drachtster Boys. It wie Vellema dy't op in pass fan Prijs de wedstriid definityf yn it slot smiet: 0-3. FC Gelre sette noch wol oan en makke fia Iris Thus de 1-3.
Yn 'e slotfaze gie FC Gelre mei yn meispyljende keeper spyljen. Skoare die de thúsploech net mear en Drachtster Boys profitearre sels noch twa kear.
Pernis yn de finale
Sa pleatst it team fan Symen Abe Hoekstra him wer foar de finale. Dêryn spilet de titelferdigener tsjin Pernis. De twa ploegen stienen foarich jier ek al tsjinoer elkoar yn de finale.
Pernis wûn yn de heale finale twa kear fan KTP Nieuw-Roden, de ploech dy't yn de reguliere kompetysje fierwei de bêste ploech wie.
De earste finalewedstriid tusken Drachtster Boys en Pernis is freed 11 maaie yn Schiedam.


title: Bouwmeester fjirde yn einklassemint Prinses Sofia Cup

maintext:
Sylster Marit Bouwmeester is sneon as fjirde einige yn it klassemint fan de Princes Sofia Cup. Op it wetter by it Spaanske Palma de Mallorca grypte Bouwmeester op de lêste dei fan it evenemint krekt neist it poadium. Marie Erdi út Hongarije hie ien punt mear as de Wartenster en einige as tredde. Twadde waard Alison Young út Grut-Brittanië; de oerwinning yn it einklassemint gie nei Anne-Marie Rindom út Denemarken.
Net ûntefreden
Marit Bouwmeester toande har nei ôfrin fan de Princes Sofia Cup net ûntefreden. ''Nei alle blessueren fan de ôfrûne tiid is myn doel dit jier wer mear wedstriden te silen'', sa seit Bouwmeester. ''Der gie in soad goed dizze dagen, mar dyn doel leit dit jier net yn Palma de Mallorca. Dit binne moaie trainingsmominten, mar Aarhus en Tokio, dêr gean ik foar.''


title: Van de Wal Nijetrine bout acht sjeazen foar Kanadeeske merk

maintext:
Sjeasbouwer Jannes van de Wal fan Nijetrine eksportearret nije wike acht stielen sjeazen nei Kanada. It giet om in grutte oarder foar it ienmansbedriuw, want de 65-jierrige Van de Wal docht hast al it wurk allinnich.
De sjeazen fan Van de Wal hawwe in goede reputaasje yn de hynstewrâld. Se binne sterk, gean lang mei en ride licht. It bedriuw hoecht sadwaande gjin reklame te meitsjen. Klanten út binnen- en bûtenlân wite sels it paad nei Nijetrine wol te finen.
Dy klanten begjinne harren wol wat soargen te meitsjen oer de takomst. Van de Wal is 65 jier en hy hat gjin opfolger. De sjeasbouwer wol noch wol in pear jier troch, mar syn pensjoen betsjut nei alle gedachten ek de ein fan it sjeazemerk Van de Wal.
Van de Wal hat de ôfrûne fjirtich jier mear as 1500 sjeazen boud.


title: 'Op avontuur op Ameland' is bêste erfgoededukaasjeprojekt

maintext:
'Op avontuur op Ameland' is de winner fan 'Het beste erfgoededucatieproject van Fryslân'. Dat wie in ynisjatyf fan Keunstwurk tegearre mei de Museumferedaasje Fryslân om projekten mei oandacht foar lokaal erfgoed te stypjen. Alle projekten wienen rjochte op basisskoalbern.
It winnende projekt belûkt skoalbern by alles dat It Amelân te bieden hat. De bern stappe ien middei yn 'e moanne út de skoalbanken om it eilân te ûntdekken. Sa hawwe se al les krigen oer it Waad, de skiednis fan de doarpen en binne se de dunen yngien. Yn de lessen wie ek in soad omtinken foar de twa Amelânske dialekten.


title: Kollum: "Nivo"

maintext:
"It filmke dêr't Marjanne Zwagerman yn seit dat we noait mear 'laag opgeleid' sizze meie, ha ik ek dield op Facebook want ik tink der krekt sa oer. Ik ha alris in kollum skreaun oer it ûnderwiis fan de saneamde legere opliedings en hoe leech dat nivo eins is. Dat hat neat mei de bern te krijen, mar alles mei de manier fan lesjaan en it oanbod. En fansels is de iene skoalle de oare net, mar der binne spitigernôch hiele minne by.
It filmke giet oer it feit dat minsken dy't mei de hannen wurkje en in praktysk fak leare, faak sjoen wurde as lju dy't leger oplieden binne. En frou Zwagerman fynt dat flauwekul want ek minsken dy't praktysk wurk dogge, moatte in soad witte want je binne net samar automonteur of elektrisien. Dochs binne sokke minsken der hieltyd minder en dat is ferrekte spitich. Goede fakminsken stjerre út, se binne bytiden amper mear te finen en it vmbo hat de bern te min te bieden.
No hawwe wy it gelok dat we yn in omjouwing ferkeare mei oare ûndernimmers en yn ús doarp is ek noch wol aardich wat bedriuwichheid. Dat is moai foar de jeugd omdat se dan sjen kinne dat der wurke wurdt en yn 'e fakânsjes kinne se hjir en dêr wat byfertsjinje. Mar yn hoefolle doarpen is it net útstoarn? Boeren ferdwine en bedriuwen moatte nei in spesjaal terrein.
Lokkich binne der genôch âlden dy't de talinten fan harren bern op wearde ynskatte kinne . Mar der binne ek âlden dy't it leafste wolle dat it neiteam dochs minimaal it hbo docht want mei minder telle je net mei. Fan dy 'luizenmoeder' âlden dy't mar al te graach ferkundige dat de bern heech bejeftige binne. En dêr is op himsels hielendal neat mis mei, útsein dat der sa út en troch dus wol op oaren delsjoen wurdt.
Nivo en status ... dêr giet it om. En yn de eagen fan guon minsken ha je dat net as je by thússoarch wurkje of boufakker binne. Faak wurdt soks dan ek noch tsjin de eigen bern sein sadat dy ek al betiid mei eachkleppen op troch it libben gean. Sokken prate leaver ek net mei minsken dy't se minder achtsje en ik begryp dat net want we hawwe elkoar allegear nedich.
Dan tink ik ek wer efkes oan de kollum dy't ik ris lêzen ha fan immen dy't har sels te goed fûn om de einen bôle te jaan mei har bern want dêr hie se net foar studearre. In pear wiken letter siet se yn in oare kollum te janken omdat har oppas, har stipe en taflecht oar wurk fûn hie. Ik moast der eins wol om gnize want lju dy't 'hegerop' wolle yn it libben, hawwe faak wer oaren nedich om de húshâlding yn goede banen te lieden.
En je kinne je miskien wol oeral te goed foar fiele, mar as je dan in kear fersoarging nedich ha omdat je siik binne of in ûngemak hân ha, dan is der neat weardefoller as in leave en fakkundige meiwurker út de soarch. En as it jacht sinkt, dan is it ferrekte handich dat in betûfte izerwurker it gat wer efkes tichtlasket. Sa binne we allegear de haadpersoan in ús eigen libben en sa soene we eins ek nei elkoar sjen moatte. Nimmen is gelyk, mar we binne wol lykweardich.
Lokkich hiene ús heit en mem net sok ôfwaaid praat. Ik kin my noch wol heuge dat we it in kear oer nivo hiene en doe sei ús heit: 'Der is gjin better nivo as gjin nivo.'"


title: UPDATE: Man ferstoarn nei slim ûngelok mei in quad by Menaam

maintext: Yn Menaam is moandei oan de ein fan de middei in man om it libben kaam by in quadûngelok. It slachtoffer wie mei de quad yn it wetter rekke. Dat is by Fjouwerhûs. Der wiene meardere helpferlieningsynstânsjes ynskeakele. Ek de traumahelikopter waard oproppen, mar dy koe al gau wer werom nei it sikehûs. It is net dúdlik hoe't it ûngelok krekt barre koe. De plysje docht hjir ûndersyk nei.


title: Nijbou nij wensintrum Noorderbrug yn Ljouwert fan start

maintext:
De bou fan it nije wen- en talintesintrum fan soarchorganisaasje Noorderbrug yn Ljouwert is woansdei úteinset. It nije gebou moat oer in goed jier plak jaan oan 72 apparteminten, dy't oan alle soarcheasken foldogge. Dat moat ek wol om in goed plak te bieden oan de kliïnten fan de Noorderbrug, dy't net oanberne harsenletsel en spiersykten hawwe. Op it stuit sitte se noch ferspraat oer fjouwer lokaasjes yn de stêd, mar dat moat oer in goed jier dien wêze. It nije gebou stiet oan de Oostergowei yn Ljouwert, tsjinoer hegeskoalle Van Hall Larenstein. Neffens direkteur Marianne van der Harten sille der noch wol wat oanpassingen dien wurde moatte oan de omjouwing. Sa moatte der plakken komme dêr't buskes stean kinne, dy't de kliïnten ferfiere moatte. Ek sil der mear grien komme yn de buert fan it gebou.
It bouboerd is ûntbleate troch de nije bewenners fan it kompleks. Ek hawwe guon harren winsken foar de nije apparteminten opskreaun. Dy binne, symboalysk, op de earste heipeal plakt. Wethâlder Henk Deinum en direkteur Van der Harten hawwe it startskot jûn foar it yn de grûn gean dy earste heipeal. Kliïnten fan de Noorderbrug dy't net by de starthanneling wêze koene, hoegen neat te missen. Der wie spesjaal foar harren in fideo-ferbining opset, sadat se alles live folgje koene út harren eigen lokaasjes wei.


title: Johan Schikker folget Ype Smid op by SC Cambuur

maintext:
Johan Schikker is de nije foarsitter fan de ried fan kommissarissen fan Cambuur. Per 1 juny begjint er yn syn funksje. Schikker folget Ype Smid op, dy't yn febrewaris 2018 it beslút naam om op te stappen by Cambuur. De oare leden fan de ried fan kommissarissen binne Jan Koster, Rudy Douma en Bert Hollander.
Schikker is berne yn Harns. Hy is bedriuwsadviseur op bestjoerlik nivo. Schikker hat wurke by Frisian Shipyard Welgelegen. Hy wie ek algemien direkteur by Thialf en tsien jier lang foarsitter by fuotbalferiening VV Harns.


title: Bestjoerder slingeret troch wenwyk ûnder ynfloed fan drugs

maintext:
De plysje fan Ljouwert hat it rydbewiis fan in 31-jierrige ynwenner fan de stêd ynnaam. De plysje hie heard dat de man woansdeitejûn slingerjend mei syn auto oer de dyk ried. Hy koe oanhâlden wurde op de Pieterseliestraat. Dêrby die bliken dat de man ûnder ynfloed wie fan trije soarten drugs. Dat meldt de plysje. Watfoar drugs oft it krekt wienen, is net nei bûten brocht.
De man woe by de plysjes gjin ferklearring ôfjaan, omdat er graach nei hûs ta woe. De plysje meldt dat er oanjûn hat dat er de ferklearring wol by de rjochter ôflizze sil.


title: Tenei net nei Súd-Amearika foar soaja, mar nei It Bilt

maintext:
It Bilt is dalik miskien wol 'the place to be' foar de echte foodies (oftewol leafhawwers fan iten). Emmertarwe, soja of raketblad; it binne samar wat gewaaksen dy't dit jier op in spesjaal fjild op It Bilt ferboud wurde sille.
De gewaaksen binne ûnderdiel fan it evenemint 'Gewassenveld' oan de Aldebildtdyk by Sint-Jabik it. Op trije bunder lân binne dêr op it lân fan boer Piet Hoekstra fyftich gewaaksen plante dy't ea diel útmakken fan de ikkerbou op It Bilt. It giet dan om ierappelrassen, sied, rau iten en nôt.
Yn it midden is in fjild fan tulpen oanlein yn de foarm en de kleuren fan it logo fan Kulturele Haadstêd. Fan 20 april ôf oant en mei septimber kinne minsken derhinne te sjen. Doel fan it evenemint is om de minsken sjen te litten dat ús iten eins allegearre wol tichtby ferboud wurde kin en dat we der net de hiele wrâld mei oer hoege te slepen. De offisjele start fan it evenemint is takom freed mei deputearre Johannes Kramer.


title: SC Hearrenfean docht minne saken nei ferlies by NAC Breda

maintext:
Sportklup Hearrenfean hat minne saken dien mei it each op pleatsing foar de play-offs om Europeesk fuotbal. Yn de foarlêste spylronde gie de ploech fan trainer Jurgen Streppel hurd ûnderút by NAC Breda. It waard 3-0 foar de Brabanners.
Hearrenfean sakket troch it ferlies fan it sechsde nei it sânde plak yn de earedifyzje. De beslissing hokker ploegen meistride om Europeesk fuotbal falt dêrom nije wike, as Hearrenfean thús tsjin Feyenoord de lêste reguliere kompetysjewedstriid spilet.
NAC start fel
NAC Breda begûn sterk oan de wedstriid en stie binnen in kertier al op in 2-0 foarsprong troch goals fan Fernandes en âld Hearrenfean-spiler Te Vrede. Pas nei 25 minuten kaam it earste wapenfeit fan de Feansters nei in skot fan ôfstân fan Rojas. Ek Zeneli skeat fan ôfstân op it NAC-doel, mar echt gefaarlik waard Hearrenfean net. NAC wie feller en skerper en hâlde de 2-0 foarsprong oant it skoft fêst.
Yn de twadde helte die NAC der fuort in skepke boppe-op en Mari skoarde de 3-0. Høegh wie dêrnei noch tichtby de 3-1, mar krige de bal der net yn. En sa bleau de 3-0 yn it foardiel foar NAC op it skoareboerd stean. Hearrenfean moat nije wike tsjin Feyenoord noch fol oan de bak om in play-off ticket feilich te stellen.
NAC Breda - SC Hearrenfean 3-0 (2-0) 6. Fernandes 1-0, 12. Te Vrede 2-0, 47. Mari.
Opstelling SC Hearrenfean: Hansen; Dumfries, Høegh, Bulthuis, Pierie (23. Woudenberg), Thorsby, Kobayashi, Van Amersfoort, Rojas, Ghoochannejhad (67. Veerman), Zeneli (75. Schmidt).


title: Grut Frysk Diktee wol rekôr oan dielnimmers

maintext:
It hiele Aldehoustertsjerkhôf fol mei skoalbankjes, mei minsken, jong en âld, dy't oan it Grut Frysk Diktee skriuwe op tongersdeitejûn 21 juny. It doel is om in rekôr oan minsken meiskriuwe te litten en elk kin meidwaan.
Pommeranten
Bekende Friezen lykas politika Lutz Jacobi, Habtamu de Hoop, de nije presintator fan Het Klokhuis, sterke mannen heit en soan Zijlstra en sjongeres Griet Wiersma dogge al mei.
Wa't meidwaan wol oan dizze unike edysje fan it Grut Frysk Diktee, kin him of har fan hjoed ôf ynskriuwe op Fryskdiktee.frl.
Welmoed Sijtsma, presintatrise fan it NOS Jeugdjournaal, skriuwt de tekst foar it diktee. Sy lêst it ek foar op de langste dei fan it jier.
Foar elkenien
Yn it ramt fan LF2018 en Lân fan taal hat it Grut Frysk Diktee dit jier in oare opset. De organisaasje wol sa folle mooglik minsken meiskriuwe litte oan it diktee yn in ultym stribjen om ta in rekôr te kommen. "We wolle dit hiele plein fol hawwe mei minsken dy't meidogge", seit sjueryfoarsitter Hindrik Sijens fan it Grut Frysk Diktee. "It soe hiel moai wêze as we echt 800 dielnimmers hawwe op dit plein. Dan litst ek sjen dat der in grutte groep is dy't graach Frysk skriuwt, dat it gewoan is om Frysk te skriuwen."
Elkenien boppe de tolve jier kin meidwaan, dus in kwalifikaasje is fan 't jier net nedich. Opjefte wol: dat kin oant 1 juny fia de webside.
Live
De útstjoering fan it Grut Frysk Diktee is op tongersdeitejûn 21 juny rjochtstreeks te folgjen by Omrop Fryslân. Thúsbliuwers kinne live meiskriuwe fia de webside. Nei ôfrin witte de thúsmeidoggers fuort hoe't se it dien hawwe.
Organisaasje
It Grut Frysk Diktee 2018 wurdt organisearre troch de Afûk, it Cedin, de Fryske Akademy, provinsje Fryslân, Lân fan taal en Omrop Fryslân.


title: Jong Cambuur fia derby nei bekerfinale

maintext:
Jong Cambuur hat de finale helle fan it bekertoernoai troch mei 6-0 fan Jong Hearrenfean te winnen. By rêst wie de wedstriid al spile.
Nei seis minuten kaam Cambuur nei in frommelgoal al op 1-0 troch Ibrahim Touré. Hearrenfean kriget fia Veerman en Rojas grutte kânsen, mar yn de 39e minút makke Rutger Etten fraai 2-0. Hy dolt ferdigener Magnussen en sjit him knap yn. Twa minuten letter makket Danny van Haaren 3-0 nei in goede aksje fan Issa Kallon. Krekt foar rêst skoart Etten syn twadde út in penalty en bringt de rêststân op 4-0.
Nei rêst koe it troch in reade kaart foar Boutzamar fan Cambuur miskien wer spannend wurde, mar yn de 61e minút makket Mannes troch in penalty 5-0. Hearrenfean krige tsjin tsien man gjin inkelde kâns. Ynfaller Yordi Schols krige yn de twadde helte de bal op 30 meter fan de goal en mei in skitterjende lob passearre er keeper Bekkema. Dêrnei brocht er de stân op 6-0.
Opstellingen:
Cambuur: Bos, Den Hoedt, Montsma, Van den Beemt, Toure, Mannes (66. Schols), Boutzamar, Etten, Kallon, Conraad (87. Amatsaleh) en Van Haaren.
Hearrenfean: Bekkema, Sanches, Naess, Magnusson, Borges (45. Borges), Bruijn, Van Amersfoort, Hornkamp, Rojas (69. Ras), Veerman en Mihajlovic.


title: De frijmitselerij yn Snits, hoe sit dat no?

maintext:
Byienkomsten achter sletten doarren, mysterieuze symboalen en geheime rituelen. Der hinget noch altyd in wat spannende sfear om de Frijmitselerij. En dy sfear soarget derfoar dat in soad minsken der sels wat benaud foar binne. It sit de frijmitselders fan Snits dwers. Want se hawwe gjin geheimen en dat wolle se graach sjen litte. In nij boek, dat fan dit wykein op de merk komt, moat dêrby helpe.
It boek is skreaun nei oanlieding fan it 200 jierrich bestean fan de frijmitselerij yn Snits. De feriening waard yn 1818 oprjochte troch manlju fan oansjen. Yn dy tiid wie it gebrûklik dat allinnich hege hearen lid waarden fan de frijmitselerij en dat hat lange tiid sa west. Tsjinwurdich is dat oars en mei elkenien lid wurde. As se mar man binne. Froulju kinne te plak by de saneamde Weefsters, of se moatte lid wurde fan de saneamde Gemengde Vrijmetselarij dêrt manlju en froulju tegearre lid binne.
Doarren iepen
Yn Snits binne it dus allinnich manlju dy't it gebou oan de Looxmagracht befolke. Yn totaal 60 mannen ferspraat oer twa lôges. En dat oantal is eins al jierren gelyk, wylst de frijmitselerij yn de rest fan Nederlân hieltyd minder leden hat. Reden om mear de iepenbierheid te sykjen. Sa sit de frijmitselerij tsjinwurdich op Facebook en binne der iepen dagen. Ek yn Snits docht de feriening dat. Om mear iepen te wêzen en sjen te litten wat de frijmitselerij docht.
De timpel
Yn it boek giet it benammen om it spesjale gebou dat de feriening yn Snits hat. Neffens de eigen leden is it ien fan de moaiste fan Nederlân. Benammen de timpel is bysûnder, mei in eigen ljochtshow dy't diels bestiet út knikkerts.
Mei syn 200 jier is de Frijmetselaarij yn Snits ien fan de langst besteande lôges fan ús lân. Ek is it ien fan de âldste noch besteande ferienings fan Fryslân.


title: Nederlânske fuotbalfroulju nei It Hearrenfean

maintext:
De Nederlânske fuotbalfroulju spylje op 12 juny in WK-kwalifikaasjewedstriid yn it Abe Lenstra Stadion. Slowakije is de tsjinstanner. It is foar it earst dat de Oranje Liuwinnen op It Hearrenfean spylje.
WK yn Frankryk
De ploech, mei Sherida Spitse fan Snits as oanfierder, spilet noch trije WK-kwalifikaasjewedstriden. Nederlân moat as earste einigje yn in pûl fan fiif lannen om har streekrjocht te kwalifisearjen foar it WK 2019 yn Frankryk. Nei fiif wedstriden steane de Oranje Liuwinnen op it earste plak.
Noch trije wedstriden
Neist de thúswedstriid tsjin Slowakije spilet Nederlân noch út tsjin Noard-Ierlân en Noarwegen. Dat lêste lân liket de grutste konkurrint as it giet om de earste plak yn 'e pûl.
Rekôr
Ferline wike wienen der yn Eindhoven noch mear as 30.000 taskôgers by in wedstriid fan de Nederlânske fuotbalfroulju. Dat wie in rekôr.


title: "Ljouwert fertsjinnet kuorbal-topklup"

maintext:
Ljouwert soe eins in kuorbal-topklup ha moatte, dat fynt de direkteur fan it Koninklijk Nederlands Korfbalverbond Kees Rodenburg. Gearwurking tusken de trije ferieningen dy't der no binne soe sa'n doel tichteby bringe kinne, ferwachtet Rodenburg. Fan in fúzje wol hy noch net sprekke, mar mienskiplik oplûke, benammen by de jeugd soe in moai begjin wêze.
Yn Buro de Vries mear oer skiednis en takomst fan it kuorbaljen yn Fryslân, nei oanlieding fan it 100-jierrich bestean fan de Friesche Korfbal Bond.
Geert Keuning hat in boek skreaun oer it begjin en de betide ûntwikkeling fan kuorbal yn Fryslân. De allerearste kuorbalwedstriid yn Fryslân - tusken frouljustolvetallen - waard al op 10 july 1904 spile. Yn it boek 'Korfbal in Friesland' is in wiidweidich oersjoch fan hast alle ferieningen yn Fryslân.


title: Crowley: earst foar straf op de bank en dêrnei winnende goal

maintext:
Cambuurspiler Daniel Crowley wie de man dy't de wedstriid op peaskemoandei tsjin Einhoven makke. De Ingelske Cambuurspiler kaam te let, tegearre mei Sai van Wermeskerken. Beide spilers moasten de earste helte op de bank sitten bliuwe. Trainer René Hake sette him nei it skoft dochs yn en Crowley soarge flak foar it einsinjaal út in frije traap foar de winnende goal fan Cambuur. "We kinne der no wol om laitsje", seit Crowley, "omdat we de wedstriid wûn hawwe. Mar as it in minne útwurking hân hie op it team, hie it net sa grappich west. Te let komme kin echt net. Sai en ik hawwe inoar ferkeard begrepen. It sil net wer foarkomme."
Peptalk
"Oan de ein wie it senuwslopend, want der wiene noch mar in pear minuten te spyljen. Ik seach dat de keeper in bytsje 'off the line' stie. Ast de bal yn it goede gebied pleatst, is it normaalsprutsen altyd in goal. Dat wie no ek it gefal en ik bin der hiel bliid mei. Dizze wedstriid is in grutte opstekker foar it team, alhoewol't wy it yn de earste helte net sa bêst dien hawwe as team. De trainer hat ús yn it skoft in goede peptalk jûn."
Net eufoarysk
Martijn Barto fynt ek dat de earste helte 'moeizaam' gie. Yn de twadde helte gie it better. "Mar wy moatte net eufoarysk wurde,", seit Barto. "Wy moatte noch hiel wat wedstriden spylje en noch hiel wat punten helje. Dit is in stap yn de goede rjochting. Hooplik kinne wy dit in ferfolch jaan. Dy play-offs moatte wy helje." It is mooglik Barto syn leste seizoen by Cambuur. Oft syn kontrakt ferlinge wurde, sil bliken dwaan oer maksimaal fjouwer wiken.
"It is wachtsjen op de 0-1"
Trainer René Hake tinkt dat Cambuur goed út ein set is yn de wedstriid tsjin Eindhoven. Yn dy faze hie der minimaal in iepeningsgoal komme moatten, fynt Hake. "Troch ús eigen sleauwens kriget Eindhoven twa mominten dat se der gefaarlik út kamen. Dêrnei namen se it inisjatyf oer. omdat wy gjin inisjatyf hiene, benammen net yn it 'oan de bal goed dwaan'. We seine op de bank ek al: It is no wachtsjen op de 0-1. Oan de rêst ta like it goed te gean mei in stân fan 0-0.
Poerbêst spile
Binnen in pear minuten draaide de wedstriid hielendal om. Dat lok moatte jo hawwe. Dat smiet fuortendaliks twa hiel goede goals op. Dat wie gewoan poerbêst spile. De faze dêrnei hiene wy ek dúdlik oerwicht. Der wie mar ien ding dat wy net diene: De wedstriid beslisse. En doe makke Crowley de winnende goal. It wie de iennige opsje dy't koe.


title: Hieltyd mear Friezen litte har teste op soa's

maintext:
Hieltyd mear Friezen litte har by sûnenstsjinst GGD Fryslân of de HIV-poly fan it Ljouwerter sikehûs MCL teste oft se in geslachtssykte hawwe of net. Dêrby wurdt der by mear minsken ek in geslachtssykte fêststeld. It grutste part fan de minsken is ûnder de 25 jier. Dy hawwe ek hieltyd mear ûnfeilige seks. Benammen besmettingen mei chlamydia nimme ta. De GGD Fryslân makket him dêr ek soargen oer.
Yn totaal testen 335 Friezen yn 2017 posityf op chlamydia, tsjinoer 311 yn 2016. Ek gonorroe is faker fêststeld: 84 kear yn 2017 tsjinoer 60 in jier earder. De grutste risikogroepen binne dêrby noch hieltyd manlju dy't seks hawwe mei manlju en minsken dy't yn de seksyndustry wurkje.


title: Noch ûndúdlikens oer gefolgen staking iepenbier ferfier

maintext:
It bliuwt noch ûndúdlik oft der takom moandei en tiisdei hielendal gjin bussen en treinen ride, of dat der gedieltelik riden wurdt. De fakbûnen hawwe foar moandei en tiisdei yn lanlike staking oankundige. Sa goed as alle busferfier yn Fryslân wurdt troch Arriva fersoarge. Ek rydt Arriva mei treinen fan Ljouwert nei Harns, Grins en Starum.
Nije CAO
In wurdfierder fan Arriva seit dat noch net dúdlik is wat de gefolgen binne fan de staking en ferwachtet net earder as freedtejûn as sneon dúdlikheid. De staking draait om in nije CAO foar it streekferfier. De fakbûnen sizze dat de rydtiden hieltyd krapper wurde en dat der te min tiid is om te skoftsjen. Sy wolle dêr yn de nije CAO skerpe ôfspraken oer meitsje.
Arriva en de oare ferfierbedriuwen binne it net iens mei de stakingsplannen. Neffens harren wiene der noch genôch mooglikheden om te ûnderhanneljen. Sy hawwe tongersdei besocht om de stakings by de rjochter te foarkommen, mar dat is net slagge.
NS rydt wol
De lanlike staking begjint moandeitemoarn betiid en duorret oant tiisdeitejûn let. It personiel fan de NS falt ûnder in oare CAO. De NS-treinen ride dêrom moandei en tiisdei wol gewoan.


title: Froulju fan Fryslân: wa fertsjinnet in stânbyld?

maintext:
Froulju kinne fan no ôf nominearre wurde foar it projekt 'Froulju fan Fryslân'. Programmamakker Marleen Godlieb en byldzjend keunstner Natasja Bennink binne moandei mei de 'kampanje' begûn om nominaasjes binnen te krijen. Se wienen dêrfoar yn serviceflat Oranjewoud op It Hearrenfean. Se fregen de bewenners en meiwurkers wa't har froulike held is dy't in stânbyld fertsjinnet. De iennige betingst is dat de nominearren Friezinnen binne en noch libje.
Seis froulju wurde útkeazen, in trochsneed fan de Fryske mienskip, en dy krije dan in brûnzen boarstbyld. Dy bylden krije dizze hjerst in plakje yn it Oenemapark op It Hearrenfean. Letter komt in prominint plak yn de binnenstêd fan Ljouwert.
Oprop
Watfoar Fryske frou fertsjinnet in stânbyld? It giet net om ferneamde of histoaryske froulju, mar froulju fan no. Wa ynspirearret, soarget, is bysûnder of krekt gewoan, wa kin net mist wurde, wa mei en moat sjoen wurde en wa hat in bysûnder ferhaal? Minsken kinne in frou yn har omjouwing nominearje fia Omropfryslan.nl/fff.
Programma
Ut alle nominaasjes fan Fryske froulju wurde seis froulju keazen fan wa't echte brûnzen boarstbylden makke wurde troch keunstner Natasja Bennink. Dat hiele proses folget programmamakker Marleen Godlieb foar in telefyzjerige mei deselde namme: Froulju fan Fryslân. Yn de searje draait it om wat de keazen froulju sa bysûnder makket. Dy froulju wurde yn bewegend en taastber byld ferivige. It proses is ek te folgjen op Facebook.com/frouljufanfryslan
It projekt makket diel út fan Leeuwarden-Fryslân 2018. Foar it projekt is in crowdfundingsaksje op tou set. Foar de minsken dy't in bydrage dogge, binne der ferskate tsjinprestaasjes betocht.


title: Alternatyf plan biofergister Koatstertille ôfsketten

maintext:
De gemeenteried fan Achtkarspelen hat it alternative plan foar de biofergister yn Koatstertille tongersdeitejûn ôfsketten. Nei protesten tsjin it plan om de fergister te bouwen op de lokaasje oan de Westkern 6 socht it kolleezje nei in alternatyf. Dat waard fûn op de lokaasje oan de Westkern 10, in stikje fierder fan it doarp ôf. Mar de ried is falikant tsjin dit alternatyf.
Oan de nije lokaasje hinge in ekstra kosteplaatsje fan goed 260.000 euro. Boppedat soe der njonken in fergister ek in biomassasintrale komme. It alternative plan krige dan ek gjin inkele stipe fanút de ried. De massale 'nee' fan de ried betsjut dat ûndernimmer UES oan de slach kin mei de útwurking fan it plan foar de fergister op de oarspronklike lokaasje.
Tongersdei hingen in soad ynwenners fan Koatstertille de flagge healstôk. Se binne lilk omdat de gemeente net om harren miening frege hat.


title: Mooglik rekôr spantsjes see-earnen yn Fryslân

maintext:
De kâns bestiet dat dizze maitiid in rekôr tal see-earnen briede yn Fryslân. Ferline jier wiene der trije spantsjes dwaande wêrfan't twa jongen produsearren; yn it Lauwersmargebiet en by de Alde Feanen. Ek by Koudum besocht it spantsje it, mar dat sette net troch. Dit jier binne dy fûgels wer dwaande by Koudum.
Mooglik bliuwt it dêr net by, want ek op oare plakken dy't net bekend makke wurde, wurde see-earnen sjoen dy't wat ûndernimme wolle. Uteinlik soene der sels fjouwer of fiif briedgefallen komme kinne, seit skriuwer Romke Kleefstra fan de nij oprjochte lanlike Werkgroep Zeearenden.


title: Harkemase Boys wint streekderby fan ONS Snits

maintext:
De streekderby yn de tredde difyzje tusken ONS Snits en de Harkemase Boys is einige yn in 5-2 oerwinning foar de Harrekiten.
De Harkemase Boys skeaten út de startblokken mei al yn de twadde minút in doelpunt fan Berwout Beimers. In foarset fan Kevin Mennega waard troch de definsje fan ONS min ferwurke, wêrnei't de bal foar de fuotten fan Beimers telâne kaam, dy't dêrnei gjin flater makke.
ONS besocht dêrnei de skoare lyk te krijen, en wie dêr krekt foar it heal oere ek tichtby. In klutssitewaasje foar de goal fan Harkemase Boys joech de Snitsers in grutte kâns, mar it rûn goed ôf foar de Boys en de foarsprong waard fêsthâlden. Yn de 35ste minút wie it dan opnij Berwout Beimers dy't foar de Harrekiten de 2-0 binnenskeat.
Comeback?
Nei it skoft hoegden de fans fan ONS net lang te wachtsjen op wat posityf nijs, want al yn de 52ste minút koe Genridge Prijor de oanslutingstreffer meitsje foar de Snitsers. De hoop op in comeback duorre lykwols net lang: yn de 63ste minút soarge Ezra Schrijver derfoar dat it ferskil wer op twa doelpunten kaam, yn it foardiel fan de Harrekiten.
De Snitsers lieten it dêr lykwols net by sitten en kamen alwer yn de 72ste minút werom op in tuskenstân fan 2-3. De goal kaam fan Curty Gonzales. Fiif minuten letter makke Beimers lykwols syn hattrick kompleet, en ek Kellian van der Kaap skoarde noch foar't it lêste fluitsinjaal klonk, wêrmei't de einstân útkaam op in 5-2 oerwinning foar de Harkemase Boys.


title: "Wethâlder Deinum wist fan betingsten Cambuurstadion"

maintext:
Wethâlder Henk Deinum wist ein ferline jier fan de driigjende problemen by de bou fan it Cambuurstadion op it WTC-terrein. Dat seit Jan Spoelstra, âld-direkteur fan it WTC en adviseur fan ynvestearder Jan Anker.
Anker liet ein desimber yn in mail oan Deinum witte dat de mooglike komst fan in boumerk yn de omjouwing fan it WTC de ûntwikkeling fan it stadion en de rest fan de plannen yn gefaar bringe soe. Yn de mail seit Anker dat hy derfan út giet dat Deinum de fêstiging fan in nije boumerk tsjinhâlde sil.
Deinum fertelde woansdeitejûn oan de gemeenteried dat hy net rjocht op 'e hichte wie fan in tal oanfoljende easken fan Anker. Njonken it foarkommen fan de komst fan in twadde boumerk gie it ek oer in garânsje dat der fergees parkearre wurde kin op it WTC-terrein. Deinum seit dat hy dy garânsjes net jaan kin.
Betingsten
Spoelstra begrypt hjir neat fan. Neffens him wie Deinum ferline jier july, doe't de plannen foar it Cambuurstadion en it WTC terrein bekend makke waarden, al op 'e hichte fan de betingsten fan Anker. Anker, ien fan de eigeners fan suvelbedriuw A-Ware, kaam doe yn byld as nije eigener fan it ferlieslijende WTC-eksposysjekompleks. Tagelyk soe hy as ynvestearder meidwaan wolle yn de ûntwikkeling fan it Cambuurstadion en it WTC-terrein.
Anker keppele hjir fjouwer betingsten oan, seit Spoelstra: de oerdracht fan de oandielen fan it WTC-kompleks; de oerdracht fan in skuld fan it WTC, fan likernôch 4,5 miljoen euro, oan de gemeente foar ien euro; fergees parkearjen op it WTC-terrein; en gjin twadde boumerk yn de buert, omdat Karwei al op it WTC-terrein komme soe. "As Deinum doe al wist dat hy net oan dizze betingsten foldwaan koe, wêrom is der dan yn july sa'n grutte parsekonferinsje organisearre", seit Spoelstra.
Fragen
Yn de gemeenteried fan Ljouwert libje grutte fragen oer de rol fan Deinum. Ferskate riedsleden fine dat hy de ried te let op 'e hichte fan de problemen brocht hat. Earder wie der al ûnfrede oer de fertraging fan de bou fan de Blokhúspoarte.


title: Twa jonge see-earnen berne yn Lauwersmargebiet

maintext:
Der binne resintlik twa jonge see-earnen berne yn it Lauwersmargebiet. Meiwurkers fan Sovon en Steatsboskbehear ûntdutsen woansdei dat der twa jonge fûgels op it nêst sieten. De see-earnen sitte oan de súdkant fan de Lauwersmar; dat part fan it natuergebiet is net tagonklik foar minsken.
De jonge see-earnen bliuwe yn elts gefal noch oant ein july of begjin augustus sitte op it nêst. Dêrnei fleane de fûgels út. Nei alle gedachten binne de âlders fan de jongen de kommende tiid faker sichtber yn it Lauwersmargebiet, om't se fretten sykje moatte foar de see-earnejongen.


title: Oanhâldings yn nacht nei Keningsdei

maintext:
In 17-jierrige jonge út de gemeente Ferwerderadiel is freedtejûn yn Ljouwert troch de plysje oanhâlden, omdat er de keunststof sydkant fan in feesttinte fernield hie. Dy stie fanwege Keningsdei op it Wilhelminaplein.
De plysje hâlde ek in 26-jierrige Ljouwerter en in 17-jierrige ynwenner fan de gemeente Kollumerlân oan, omdat se de iepenbiere oarder fersteurden op it Ruterskertier. En ek twa minsken waarden betrape op it oertrêden fan it gebietsferbod dat harren oplein wie. It giet om in 19-jierrige frou út Ljouwert en in 29-jierrige ynwenner fan de stêd. Dy lêste waard foar de njoggende kear betrape op it oertreden fan syn gebietsferbod.


title: Aris rint tsjin nederlaach oan yn Rotterdam

maintext:
De basketballers fan Aris hawwe tongersdeitejûn de kompetysjewedstriid tsjin Forward Rotterdam ferlern. It waard 79-63 foar de thúsploech út Rotterdam.
Aris naam yn it earste kwart in foarsprong (24-18), mar wist dy yn it twadde kwart net fêst te hâlden. En dus waard der mei in efterstân fan 41-38 skofte. Nei de rêst boude Rotterdam de foarsprong fierder út nei 61-50 oan 'e ein fan it tredde kwart. Yn it fjirde kwart koe Aris de efterstân net mear goedmeitsje, sadat de 79-63 einstân yn it foardiel foar Rotterdam op it skoareboerd stie.
Troch de nederlaach bliuwt Aris op it sânde plak stean yn de Dutch Basketball League.


title: Seedyk tenei mooglik ferbean gebiet foar skiep

maintext:
It is in fertroud byld: skiep dy't yn de provinsje Fryslân oer de seediken rinne. Mar dochs kin dat byld op koarte termyn wolris ferdwine. De takomst fan de skiep op 'e seedyk is ûnwis, as gefolch fan nije wetjouwing op it mêd fan dong.
Skieppeboeren driigje dêrtroch yn swierrichheden te kommen. Sy moatte mooglik skiep fuort dwaan en de wetterskippen moatte it dykgebiet wer beheare. Wetterskip Fryslân is ek net bliid mei de nije regeljouwing. Foar har betsjut it benammen in soad ekstra wurk. It Wetterskip moat dan ûnder oare regelje dat de diken meand wurde. No hâlde de skiep de griene matte op de seedyk noch koart.


title: Plysje hâldt militêr oan foar mishanneling

maintext:
De plysje yn Ljouwert hat yn de nacht fan freed op sneon op it Ruterskertier in 25-jierrige man oanhâlden. Hy wurdt fertocht fan de mishanneling fan in 25-jierrige frou.
Om't de fertochte in militêr is, is de saak oerdroegen oan de Keninklike Maresjesee.


description: Darter Danny Noppert fan De Jouwer hat freedtemiddei de earste ronde fan de German Darts Open oerlibbe. Yn Saarbrücken won Noppert mei 6-4 fan de Ingelsman

title: Noppert treft Van Gerwen nei winst yn Saarbrücken


title: Rykswettersteat en Flylanners: golfmuorre as beskerming

maintext:
In golfmuorre is de bêste oplossing om Flylân te beskermjen tsjin heech wetter. Dat fynt Rykswettersteat nei tal fan petearen mei eilânbewenners.
De Flylanners ha al in sterke foarkar foar sa'n golfmuorre. De seedyk hoecht dan net ferhege te wurden en ek hoege der gjin maatregels troffen te wurden yn de Waadsee sels. Boppedat kin der op it talúd fan de muorre fytst of kuiere wurde.
Troch de oanpassing kin de dyk wer fyftich jier mei. Dit neijier wurdt in definityf beslút naam oer de dykfersterking op Flylân.


title: Klean fan twa adellike famyljes nei Fogelsangh State

maintext:
De klean fan twa adellike famyljes wurde yn 'e takomst tentoansteld. It giet om de famylje Brantsma-Van Slooten-Van Sminia en de famylje Brantsma-Van Heerdt tot Eversburg-Van Haersma de With.
Fogelsangh State
Yn 'e takomst binne de klean te besjen yn Fogelsangh State yn Feankleaster. Wannear't dat wêze sil, is noch net bekend. Op dit stuit wurde alle klean noch ynventarisearre troch de Stichting Erfgoed Fundaasje út Ljouwert.
De stichting is wiis dat de famyljes de klean brocht hawwe: "In soad minsken smite tekstyl fuort. Mar de klean sizze in soad oer de skiednis fan tekstyl, mar ek oer it sosjale. Hoe rûnen de minsken derby yn de 18e en 19e iuw?"
Faker boereklean
De stichting sjocht faker boereklean foarby komme. It is no foar it earst dat se adellike klean yn ûntfangst naam hawwe. "Bewarje it en lit it troch ús beskriuwe", sa seit Goasse Brouwer fan de Stichting Erfgoed Fundaasje.


description: Danny Noppert fan De Jouwer is sneintejûn útskeakele op de German Darts Grand Prix yn München. Hy ferlear mei 6-4 fan Mensur Suljovic. De 27-jierrige Joust

title: Darter Danny Noppert útskeakele yn München


title: Obe Postma as 'rapper avant la lettre'

maintext:
It Fries Film Archief hat in filmke online set mei de Fryske rapper 'avant la lettre', sa skriuwe se sels. Oanlieding is de ferskining fan Postma syn gedichten yn it Ingelsk. Foar dy gelegenheid hat komponist Sjoukje N. Visser spesjaal foar de Obe Postmadagen in muzikale beat en ambient muzyk makke by in lûdopname fan Obe syn foardracht fan it gedicht 'Ein'. De bylden fan de dichter komme út it Fries Film Archief. Se binne makke troch Klaas Mol, dy't de gasten by de útrikking fan de Gysbert Japicxpriis ein jierren '40 yn Boalsert filme.
De Obe Postmadagen binne freed úteinset en se duorje noch oant en mei snein. Freed wie der yn Tresoar in gedichtemiddei, folge troch de presintaasje fan it earste eksimplaar fan Selected Poems Obe Postma oan kommissaris fan de kening Arno Brok. De oersettings binne makke troch Jabik Veenbaas en Anthony Paul. Sneon wie der ek noch in Obe Postma-stedskuier troch Ljouwert. Fierders binne der sneon en snein muzikale útfieringen yn de Doarpstsjerke fan Huzum. Te hearren binne gedichten fan Obe Postma dy't op muzyk set binne. Dêrfan is ek in spesjaal boek útkaam mei de titels 'Postma op muzyk'.
Obe Postma libbe fan 1868 oant 1963. Hy is, tegearre mei Tsjêbbe Hettinga, ien fan de twa Fryske dichters dy't nasjonale bekendheid krige hawwe. Mei de ferskining fan de Selected Poems binne Postma syn gedichten no ek foar in ynternasjonaal publyk tagonklik makke. Tsjêbbe Hettinga wie Postma al foargien troch syn foardrachten yn Nederlân en yn it bûtenlân.


title: Fûgelwachterspost op de Boschplaat Skylge wurdt ferpleatst

maintext: De fûgelwachterspost op de Boschplaat op Skylge wurdt ferpleatst no't it plak dêr't de post gewoanwei stiet, troch de easterstoarm fan maart net langer te berikken is. Der lizze no stodunen op it plak fan de fûgelwachterspost. Steatsboskbehear kin dêrtroch net langer mei swier materieel op it plak komme. Boppedat is it briedseizoen begûn en mei Steatsboskbehear no net yn it gebiet wurkje. Steatsboskbehear moast it pleatsen fan de post útstelle fanwege de brân yn de opslach fan Steatsboskbehear op it eilân. Dêrtroch gie de âlde post ferlern en moast der in nije makke wurde.


title: Soargen op Skylge om sluting Ronald McDonaldhûs Ljouwert

maintext:
Der is grutte soarch op Skylge oer de foarnommen sluting fan it Ronald McDonaldhûs yn Ljouwert. In protte eilanners meitsje gebrûk fan de oernachtingsmooglikheid by it Medysk Sintrum Ljouwert. De PvdA op Skylge hat fragen steld oan B en W. Se wolle witte oft it kolleezje op 'e hichte wie fan de sluting. Dêr komt noch by dat it Waadeilân in eigen "Terschelling-keamer" yn it Ronald McDonaldhûs hat, betelle troch de gemeente.
De Skylger PvdA wol ek besykje oare eilannen mei te krijen yn it protest tsjin de sluting.


title: Rjochtsaak Drachtster om deadlike stekpartij

maintext:
In 30-jierrige Drachtster moat tiisdei foar de rjochter ferskine fanwege in deadlike stekpartij op It Hearrenfean. De man wurdt der fan fertocht augustus ferline jier in 60-jierrige ynwenner fan dat plak om it libben brocht te hawwen. It slachtoffer die jûns de doar iepen doe't der oanbelle waard, fuort dêrnei waard der op him ynstutsen. De man ferstoar op it plak sels. De fertochte koe troch de soan fan it slachtoffer oanhâlden wurde.
Tweets by @zeldenrust007


title: UPDATE: Stijn Schaars brekt kût- en skynbonke

maintext:
Fuotballer Stijn Schaars fan Sportklup Hearrenfean hat woansdeitemoarn it kût en de skynbonke brutsen. Hy rekke op de moarnstraining blessearre en waard dêrnei nei it sikehûs Tjongerskâns op It Hearrenfean brocht. Dêr waard dúdlik wat krekt oan de hân wie.
De oanfierder fan de Feansters is mei dizze blessuere de rêst fan it seizoen útskeakele.
It is de twadde grutte tsjinfaller foar sc Hearrenfean dizze wike. Juster waard dúdlik dat Martin Ødegaard ek net mear yn aksje komt foar de Feansters, nei't er syn middelfoetsbonkje brutsen hie.


title: FIDEO: Sjonge mei de kij

maintext:
De kij fan boer Dijkstra yn Rottum koenen sneon genietsje fan it Westlands mannekoar. De akoestyk yn de lisboksstâl wie oerweldigjend, de kij seagen nijsgjirrich nei de sjongers en balten no en dan like hurd mei.
It koar, mei goed hûndert sjongers, stie op de balustrade yn de stâl fan melkfeehâlder Egbert Dijkstra. Oanlieding fan dit optreden wie in eardere moeting tusken Egbert Dijkstra en Albert van der Zijp, dy't santich jier lyn op de pleats tsjinoar dy fan Dijkstra berne waard en lid is fan it Westlands mannenkoor. Van der Zijp liet him doe ûntfalle dat er graach ris in kear mei it koar yn de nije lisboksstâl fan Dijkstra sjonge woe.
It koar kaam mei 110 sjongers en sa'n tritich fans nei Fryslân foar in wykeintoernee. It optreden yn Rottum wie dêr ien fan. Se songen ek op It Hearrenfean en op De Jouwer, mar dan yn tsjerken.
De koarleden songen it Frysk folksliet, it bekendste ferske oer it Westland, in soarte fan folksliet, en noch wat oare sankjes.


title: Selstraf easke tsjin ynternetoplichter fan It Hearrenfean

maintext:
In 27-jierrige man fan It Hearrenfean moat mooglik oardel jier de sel yn fanwege oplichting. De man bestelde by webwinkels guod sûnder dêr foar te beteljen. Dêrnei ferkocht er it wer. Nei alle gedachten hat er foar sa'n 11.000 euro minsken beneidiele. De man sit op dit stuit al yn de finzenis, foar oare fergripen. Ein dizze moanne heart er oft er dêr langer bliuwe moat.
Ek syn frou wie by de oplichterij belutsen. Har saak soe moandei behannele wurde, mar omdat har advokaat ferhindere wie, wurdt dat op in oare dei dien.


title: Safolste rjochtsaak oer festivals yn Griene Stjergebiet

maintext:
Foar- en tsjinstanners fan de festivals yn it Griene Stjergebiet by Ljouwert troffen elkoar tiisdei foar de safolste kear by de rjochter. Ynset is opnij de fraach oft it terrein wol geskikt is foar festival. Neffens de aksjegroep Groene Ster Duurzaam is it gebiet te kwetsber foar al dy drokte. It liedt ta skea fan bysûndere bisten, lykas de heidekikkert.
Wurdfierder Wiebe Kootstra fan de festivals seit dat se krekt goed rekken hâlden mei de omwenners en de natuer. Der bliuwe strannen foar deirekreaasje tagonklik foar swimmers as de festivals der binne. Fierders wurde de twa lytse gebietsjes dêr't de heidekikkert ferbliuwt, ôfset, sadat de festivalbesikers der net komme kinne.
Neffens Kootstra liket it as grypt de aksjegroep Groene Ster Duurzaam alles oan om de festivals tsjin te hâlden. Neat fan wier, seit wurdfierder Theo van Gelder. De aksjegroep is net tsjin festivals op himsels. Van Gelder is sels ek besiker fan ien fan de festivals. Mar it terrein en de natuer dêr is der gewoan net geskikt foar, fynt er. Oan de natuer wurdt gjin oandacht bestege en dat sil no net oars wêze.
De rjochter rôp omwenners en de gemeente ferline jier, by in eardere rjochtsaak, noch op om mei-inoar kofje te drinken en sa yn mienskiplik oerlis derút te kommen. Van Gelder seit dat dêr neat útkaam is. Hy seit dat se entûsjast begûn binne, mar dat de gemeente hieldendal neat wol.
Fan 't simmer giet it wer los mei de festivals Welcome to the village, Psy-Fi yn it gebiet. De gemeente moat lykwols earst noch in fergunning ôfjaan foar dy festivals. Fierders is der ek in LF2018-festival Conference of the Birds oer greidefûgels.


title: Afgaanske famylje mei de trein werom yn Fryslân

maintext:
De Afgaanske famylje dy't freed te hearren krige dat se net útsetten wurde, is wer even werom yn Burgum. Se sitte no formeel yn in azc yn Zeist, mar dêr hoege se harren minder faak te melden as earder by it Burgumer azc. Dêrom koenen se freed yn Zeist op de trein stappe nei Feanwâlden ta. Dêr waarden se opwachte troch sa'n 25 freonen. Dêrnei binne se mei in auto nei Burgum ta reizge.
De fiif Afganen wienen bliid dat se werom yn it noarden wienen. Se woenen alle minsken betankje dy't harren holpen ha.
De famylje waard ferline wike freed út it azc fan Burgum helle om útset te wurden nei Afganistan. Se wienen nei Zeist brocht en hienen it fleanticket nei Afganistan al krigen. "De gevangenis in Zeist was een verschrikkelijke plek. We zijn nu vrij", fertelde de 12-jierrige Paresa, it âldste fan trije bern.
Dizze freed krige de famylje te hearren dat se dochs bliuwe meie.